**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Απριλίου 2021, ημέρα Παρασκευή και ώρα 9.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ. Ανδρέας Λυκουρέντζος, Πρόεδρος του Οργανισμού Ελληνικών Γεωργικών Ασφαλίσεων (ΕΛ.Γ.Α.), Ιωάννης Μουράτογλου, μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ), Μιχαήλ Σεκαδάκης, Γενικός Γραμματέας της Πανελλήνιας Ένωσης Ιδιωτικών Μονάδων Χρόνιας Αιμοκάθαρσης (Π.Ε.Ι.Μ.Χ.Α.), Σωτήριος Γιαννακόπουλος, Πρόεδρος της Διοικητικής Επιτροπής του Επιμελητηρίου Λάρισας, Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών και Εμπόρων Ελλάδας(ΓΣΕΒΕΕ), Βασιλική Λαζαράκου, Πρόεδρος της Επιτροπής Κεφαλαιαγοράς Σωκράτης Αλειφτηράς, μέλος του Δ.Σ. της Ενωτικής Ομοσπονδίας Αγροτικών Συλλόγων Νομού Λάρισας και Βασιλική-Ματούλα Αϋφαντή, Πρόεδρος του Αγροτικού Συνεταιρισμού Φαρσάλων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Υπουργέ, καλημέρα.

Αρχίζει η συνεδρίαση της Επιτροπής μας με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Κρατική αρωγή προς επιχειρήσεις και μη κερδοσκοπικού χαρακτήρα φορείς για θεομηνίες, επείγουσες ρυθμίσεις για τη στήριξη της οικονομίας, συμπληρωματικός κρατικός προϋπολογισμός και συνταξιοδοτική ρύθμιση».

Είμαστε στην δεύτερη συνεδρίαση, έχουμε σήμερα την ακρόαση των φορέων και θα ξεκινήσουμε δίνοντας το λόγο στον κύριο Ανδρέα Λυκουρέντζο, τον Πρόεδρο του Οργανισμού Ελληνικών Γεωργικών Ασφαλίσεων.

**ΑΝΔΡΕΑΣ ΛΥΚΟΥΡΕΝΤΖΟΣ (Πρόεδρος του Οργανισμού Ελληνικών Γεωργικών Ασφαλίσεων(ΕΛ.Γ.Α.)):**Κύριε Πρόεδρε καλημέρα σας. Σας ευχαριστώ πάρα πολύ.

Με το νομοσχέδιο αυτό διαλαμβάνονται πρόνοιες με τις οποίες προσπαθούμε να «θεραπεύσουμε» τις καθυστερήσεις, οι οποίες παρουσιάζονται στην πληρωμή αποζημιώσεων μέσω του κανονισμού των κρατικών οικονομικών ενισχύσεων και σε αυτό το συμπέρασμα μάς οδήγησε η εμπειρία της διοίκησης του Οργανισμού με τη νέα διοίκησή του, την οποία τοποθέτησε ο Πρωθυπουργός, ο κύριος Κυριάκος Μητσοτάκης από τον Νοέμβριο 2019, διότι οι κρατικές οικονομικές ενισχύσεις, οι οποίες είναι πληρωμές εκτός του κανονισμού ασφαλίσεων του ΕΛΓΑ είναι για περιπτώσεις δηλαδή, που ενώ έχει ζημία ο αγρότης και ο κτηνοτρόφος στην παραγωγή του, δεν καλύπτονται από τον ισχύοντα κανονισμό.

Όμως, η εμπειρία έδειξε ότι εδώ πρόκειται για ένα ζήτημα, το οποίο δημιουργεί προβλήματα στα αγροτικά νοικοκυριά, διότι, σας δίνω το εξής παράδειγμα. Πληρώνουμε αυτή την περίοδο τις κρατικές οικονομικές ενισχύσεις του 2017 με πάρα πολλά προβλήματα. Το Πρόγραμμα για παράδειγμα είναι 16 εκατομμύρια ανά έτος σύμφωνα με το Μεσοπρόθεσμο Πενταετές. Έχουμε πληρώσει στον ΕΛΓΑ ήδη 25 εκατομμύρια. Αναμένεται η εξόφληση του Προγράμματος να υπερβεί τα 32 εκατομμύρια εξαντλώντας πόρους των επόμενων ετών και οι αγρότες και οι κτηνοτρόφοι να διαμαρτύρονται για τις υπερβολικές καθυστερήσεις και παράλληλα να διαπιστώνονται και δυσλειτουργίες στο μηχανισμό του ΕΛΓΑ και στο ανθρώπινο δυναμικό.

Έτσι, λοιπόν, σε συνεργασία με τους Περιφερειάρχες, κυρίως τον κ. Αγοραστό, αλλά και τον κ. Σπανό και την κυρία Κράτσα που συνεργαστήκαμε για την αντιμετώπιση των συνεπειών του «Ιανού», καταλήξαμε στο συμπέρασμα και έτσι εφαρμόσαμε αυτό το πρότυπο, ότι στις περιπτώσεις κατά τις οποίες έχουμε ακραία καιρικά φαινόμενα, θεομηνίες και περιοχές κηρύσσονται σε κατάσταση εκτάκτου ανάγκης, τότε να επιστρατεύεται ο μηχανισμός, ο προτεινόμενος από το νομοσχέδιο και να διαλαμβάνονται οι πρόνοιες τις οποίες ορίζει το νομοσχέδιο, ούτως ώστε ό,τι μπορεί να αποζημιωθεί από τον ισχύοντα κανονισμό των κρατικών οικονομικών ενισχύσεων να έρχεται σε πραγματικό χρόνο.

Κατ’ αυτό τον τρόπο, λοιπόν, ορίζονται επιτροπές στις οποίες συμμετέχει η Περιφέρεια, εκπρόσωπος του ΕΛΓΑ και εκπρόσωπος από τους κοινωνικούς εταίρους, από το Επιμελητήριο, από το ΓΕΩΤΕΕ, όποιον σε κάθε περίπτωση ορίζει ο Γενικός Γραμματέας του Υπουργείου Οικονομικών κατόπιν συνεργασίας με τους τοπικούς φορείς και κατ’ επέκταση, λοιπόν, δημιουργείται ένα νέο θεσμικό πλαίσιο που θα αποζημιώνει με αμεσότητα, με ταχύτητα, θα αξιολογούνται οι φάκελοι με διαδικασίες, οι οποίες προσδιορίζονται από το νομοσχέδιο ούτως ώστε να είμαστε σε θέση να πληρώνουμε άμεσα τους πληττόμενους αγρότες και κτηνοτρόφους. Υπάρχει ένα θέμα βέβαια, το οποίο δεν μπορεί με το νομοσχέδιο να αντιμετωπιστεί, διότι αναφέρομαι στις κατευθυντήριες οδηγίες της Ευρωπαϊκής Επιτροπής που διαμορφώνουν το κανονιστικό πλαίσιο των κρατικών οικονομικών ενισχύσεων, των αποζημιώσεων. Είναι οι κατευθυντήριες οδηγίες, οι οποίες επιβάλλουν την αποκατάσταση της απώλειας του φυτικού κεφαλαίου με στόχο να συνεχίζεται και να αναπτύσσεται η αγροτική παραγωγή και η αγροτική οικονομία. Επ’ αυτού του θέματος δεν επέρχεται κάποια αλλαγή. Θα εξακολουθούν να ισχύουν τα ίδια. Αυτό είναι το πνεύμα στο λίγο χρόνο τον οποίο έχω και ευχαριστώ για την ευκαιρία την οποία μου δώσατε.

Θέλω να προσθέσω ότι ο ΕΛΓΑ στην παρούσα περίοδο εξοφλεί, όπως είπα, το Πρόγραμμα του 2017. Ετοιμαζόμαστε να ανοίξουμε το Πρόγραμμα του 2018, αλλά και για αυτά τα Προγράμματα μετά την ψήφιση του νομοσχεδίου και το νέο θεσμικό πλαίσιο θα εξετάσουμε με την Κυβέρνηση τη δυνατότητα να επισπεύσουμε τις οφειλές του παρελθόντος, οφειλές οι οποίες προέρχονται από τα έτη 2017, 2018, 2019, για να φέρουμε και τις αποζημιώσεις σε πραγματικό χρόνο.

Τέλος, κύριε Πρόεδρε, ενημερώνω εσάς και τα σεβαστά μέλη της Επιτροπής ότι ο ΕΛΓΑ φέτος εξοφλεί τις αποζημιώσεις για τις ζημίες του έτους 2020 σε μία δόση και στο 100% της αξίας τους.

Αυτό γίνεται συντομότερα από κάθε άλλη χρονιά και ευελπιστούμε πριν ή μετά το Πάσχα να έχουμε εξοφλήσει πλήρως τις οφειλές μας για αποζημιώσεις. Λυπούμαι να σας πω ότι αυτή την ώρα βρισκόμαστε μπροστά σε μια μεγάλη πρόκληση που είναι ο παγετός των τελευταίων εβδομάδων και των τελευταίων ημερών και γι’ αυτό σας ενημερώνω ότι έχουν κινηθεί οι διαδικασίες από τον Οργανισμό σε εφαρμογή του κανονισμού και θα τηρηθεί επακριβώς ο κανονισμός για να αποζημιωθούν οι αγρότες μας και θα λάβουν από τον ΕΛΓΑ μέχρι το τελευταίο ευρώ, το οποίο δικαιούνται για όσες καλλιέργειες εντάσσονται και αποζημιώνονται από τον κανονισμό μας. Σας ευχαριστώ πάρα πολύ για την ευκαιρία που μου δώσατε και την προσοχή με την οποία με ακούσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ, κύριε Λυκουρέντζο, πολύ ενδιαφέροντα τα όσα μας λέτε και μπράβο για τις ενέργειές σας και ενέργειες του Οργανισμού για την ταχεία πληρωμή των ζημιών και μάλιστα στο σύνολό τους. Τα γνωρίζετε καλά τα θέματα, έχετε θητεύσει στο Κοινοβούλιο, στα υπουργικά έδρανα, έχετε πολύ μεγάλη εμπειρία. Ευχαριστούμε πολύ για την παρέμβασή σας.

Περνάμε στον κύριο Ιωάννη Μουράτογλου που είναι μέλος του Δ.Σ της Κεντρικής Ένωσης Δήμων Ελλάδος. Κύριε Μουράτογλου έχετε το λόγο.

**ΙΩΑΝΝΗΣ ΜΟΥΡΑΤΟΓΛΟΥ (Μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ)):** Ευχαριστώ πάρα πολύ. Θα ήθελα να αναφερθώ στο συγκεκριμένο νομοσχέδιο, δεδομένου ότι οι οργανισμοί τοπικής αυτοδιοίκησης θεωρούνται και είναι στην πραγματικότητα οι φορείς, οι οποίοι βρίσκονται εγγύτερα στον πολίτη και συγκεκριμένα όταν πλήττονται κυρίως φορείς ή φυσικά πρόσωπα ο άμεσα αντίκτυπος που διαπιστώνεται και εκείνο που απαιτείται στην προκειμένη περίπτωση, για να παρέχεται σε πρώτο χρόνο η άμεση βοήθεια είναι από τους οργανισμούς τοπικής αυτοδιοίκησης, οι οποίοι λοιπόν θα έπρεπε στη συγκεκριμένη περίπτωση να είναι ο υπ’ αριθμόν επιχορηγούμενος από την κρατική αρωγή, έτσι ώστε άμεσα να φτάνει η κρατική αρωγή και η βοήθεια στους πληγέντες.

Έχω να κάνουν όμως, κύριε Πρόεδρε, κάποιες παρατηρήσεις επί του σχεδίου. Συγκεκριμένα στο άρθρο 3 εντάσσονται στις επιχειρήσεις που δικαιούνται κρατικής αρωγής λόγω θεομηνίας οι δημοτικές, οι κοινοτικές κοινωφελείς επιχειρήσεις ή οι ανώνυμες εταιρείες των οργανισμών τοπικής αυτοδιοίκησης. Εδώ έχω να κάνω ένα ερώτημα, το οποίο απαιτεί την απάντηση, τι θα συμβεί με τη ΣΑΕ 055, τι γίνεται, δεδομένου ότι μέχρι τώρα στις θεομηνίες που σε ένα μικρό βαθμό βέβαια, όπου απαιτούνταν, υπήρχε ο συγκεκριμένος κωδικός όπου χρηματοδοτούνταν οι οργανισμοί τοπικής αυτοδιοίκησης, μέσα από τη χρηματοδότηση του Υπουργείου Εσωτερικών. Τι θα γίνει λοιπόν με τη ΣΑΕ 055 και τις απευθείας χρηματοδοτήσεις προς τους ΟΤΑ για το συγκεκριμένο σκοπό;

Στο άρθρο 7, επίσης, η διαχείριση ανατίθεται στην περιφέρεια της συγκεκριμένης κρατικής αρωγής και γιατί να εκχωρείται το δικαίωμα αυτό; Δεν το λέω για κανέναν άλλο λόγο αντιπαράθεσης μεταξύ περιφερειών, αλλά όταν υπάρχει μία ανάγκη μία εντοπισμένη θεομηνία, ποιος είναι ο λόγος παραδείγματος χάρη που θα μπορεί για έναν δήμο στο Νομό Ημαθίας και στο Νομό Πέλλας, από όπου κατάγομαι και θα απαιτεί την επιχορήγηση του συγκεκριμένου φορέα οργανισμού τοπικής αυτοδιοίκησης να λαμβάνει γνώση και να διαχειρίζεται κάτι η περιφέρεια, η οποία έχει έδρα τη Θεσσαλονίκη; Δεν μπορώ να το αντιληφθώ. Γιατί όχι λοιπόν στον οικείο δήμο;

Επίσης στο άρθρο 14, συστήνεται Ταμείο Κρατικής Αρωγής, το οποίο διοικείται από διοικητικό συμβούλιο, στο οποίο δεν συμμετέχει η τοπική αυτοδιοίκηση. Όπως προείπα η τοπική αυτοδιοίκηση είναι ο θεσμός, ο οποίος είναι άμεσα συνδεδεμένος σε πρώτο χρόνο για να παρέχει βοήθεια στους πληγέντες από κάποια θεομηνία. Η πρότασή μας λοιπόν είναι ότι πρέπει οπωσδήποτε, κύριε Πρόεδρε, να συμμετέχει εκπρόσωπος της ΚΕΔΕ στο διοικητικό συμβούλιο του Ταμείου Κρατικής Αρωγής. Θα μου πείτε θα σωθεί η κατάσταση; Φυσικά δεν θα σωθεί η κατάσταση, αλλά θα μεταφέρεται η γνώση του τοπικού προβλήματος ή των τοπικών προβλημάτων από την τοπική αυτοδιοίκηση στο συγκεκριμένο διοικητικό συμβούλιο της κρατικής αρωγής.

Στο άρθρο 16, επίσης, συστήνονται επιτροπές κρατικής αρωγής, με επιλογή από τον αντιπεριφερειάρχη. Δηλαδή, συμμετοχή εκπροσώπων της πρωτοβάθμιας τοπικής αυτοδιοίκησης στις επιτροπές κρατικής αρωγής. Γιατί, λοιπόν, δεν υπάρχει υποχρεωτικότητα, αφού συστήνονται από τον αντιπεριφερειάρχη, να προβλέπεται από το νόμο η συμμετοχή του εκπροσώπου στις επιτροπές κρατικής αρωγής;

Στο άρθρο 28, προβλέπεται κρατική ενίσχυση επιχειρήσεων, με τη μορφή αυξημένης αποζημίωσης ειδικού σκοπού. Πολύ σωστά. Προτείνουμε εδώ, συγκεκριμένα να συμπεριληφθεί και να διευκρινιστεί, ότι στο μέτρο αυτό της κρατικής ενίσχυσης των επιχειρήσεων με τη μορφή αυξημένης αποζημίωσης, να συμμετέχουν και οι δημοτικές επιχειρήσεις και νομικά πρόσωπα δημοσίου δικαίου της τοπικής αυτοδιοίκησης, με βάση τις απώλειές τους από την αντιμετώπιση της πανδημίας. Δεδομένου, ότι το τελευταίο διάστημα του 2020, υπήρχαν τεράστια ανοίγματα που δημιουργήθηκαν στις δημοτικές επιχειρήσεις, στα νομικά τους πρόσωπα, τα οποία αναγκάστηκαν σε κάθε περίπτωση επειδή ήταν ανελαστικές οι δαπάνες, να καλυφθούν από επιχορηγήσεις από τα ταμειακά διαθέσιμα των δήμων.

Στο άρθρο 30, οι πιστώσεις του κρατικού προϋπολογισμού το 2021 – εδώ τώρα, θα είμαι ιδιαίτερα καυστικός - αυξάνονται κατά 3 δισ. ευρώ για την αντιμετώπιση των αρνητικών συνεπειών του Covid19. Σύμφωνα, λοιπόν, με τις αποτυπώσεις όπως έχουν γίνει από παρατηρητήριο οικονομικής αυτοτέλειας του Υπουργείου Εσωτερικών, το γενικότερο άνοιγμα που παρατηρήθηκε, σημειώθηκε και καταγράφηκε στη χρήση του 2020, λόγω μείωσης των εσόδων των οργανισμών τοπικής αυτοδιοίκησης, αλλά και λόγω αύξησης των δαπανών, λόγω Covid19, γιατί το οικονομικό άνοιγμα δεν δημιουργείται μόνο όταν μειώνονται τα έσοδα, αλλά και όταν αυξάνονται οι δαπάνες.

Στη συγκεκριμένη περίπτωση, για το 2020 έτσι όπως έχουν αποτυπωθεί, το οικονομικό άνοιγμα στη χρήση του 2020, ακούμπησε τα 569 εκατομμύρια. Αυτό είναι αποτυπωμένο όχι από προσεγγίσεις της ΚΕΔΕ, της κεντρικής ένωσης δήμων, αλλά όπως έχει σημειωθεί από το παρατηρητήριο οικονομικής αυτοτέλειας. Έχουμε πάρει σαν αυτοδιοίκηση περίπου 220 εκατομμύρια, άρα υπολείπονται περίπου 360 εκατομμύρια ακόμα, για να καλυφθούμε. Εάν συνυπολογίσουμε και το 2021, ότι είναι μια Covid19 περίοδος και εποχή, δεν θέλω να πιστεύω σε τι δυσθεώρητα νούμερα θα αποτυπώνεται το οικονομικό έλλειμμα στην τοπική αυτοδιοίκηση. Άρα, λοιπόν, θα πρέπει να κατανεμηθούν για την κάλυψη του κόστους των δήμων, στην προσπάθεια της αντιμετώπισης των αρνητικών συνεπειών της πανδημίας, μεγαλύτερα ποσά, έτσι ώστε να μπορούμε να ανταπεξέλθουμε στις δυσκολίες που αντιμετωπίζουμε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Σεκαδάκης, γενικός γραμματέας Πανελλήνιας Ένωσης Ιδιωτικών Μονάδων Χρόνιας Αιμοκάθαρσης.

**ΜΙΧΑΗΛ ΣΕΚΑΔΑΚΗΣ (Γενικός Γραμματέας της της Πανελλήνιας Ένωσης Ιδιωτικών Μονάδων Χρόνιας Αιμοκάθαρσης (Π.Ε.Ι.Μ.Χ.Α.))**: Είναι ιδιαίτερη τιμή για μας, που πρώτη φορά θα συμμετάσχουμε σε μια τέτοια διαβούλευση και μακάρι, να υπάρξουν ανάλογες πρωτοβουλίες και στο μέλλον. Θα είναι χαρά μας, να συμμετέχουμε σε διαβουλεύσεις που αφορούν νομοσχέδια, που υποβάλλονται προς το ελληνικό κοινοβούλιο και αφορούν γενικότερα θέματα της υγείας.

Επικροτούμε αυτή την πρωτοβουλία της κυβέρνησης, να σταθεί αρωγός σε επιχειρήσεις και φορείς που πλήττονται από την πανδημία σε αυτή τη φάση, αλλά γενικότερα από θεομηνίες. Αναφορικά με το δικό μας το θέμα στο άρθρο 25 και 26 του νομοσχεδίου, που θα υποβάλλουν οι Βουλευτές στο ελληνικό Κοινοβούλιο, φυσικά είμαστε σύμφωνοι.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο πρόεδρος του επιμελητηρίου Λάρισας, κ. Γιαννακόπουλος.

**ΣΩΤΗΡΙΟΣ ΓΙΑΝΝΑΚΟΠΟΥΛΟΣ (Πρόεδρος του Επιμελητηρίου Λάρισας):** Καλημέρα και σε εσάς.

Σαν Επιμελητήριο Λάρισας είμαστε πολύ πληττόμενοι την τελευταία χρονιά και από τον Ιανό και από σεισμούς, άρα ήταν μια μεγάλη εμπειρία σαν επιχειρηματικός φορέας από αυτή την καταστροφή, που δεν έχει προηγούμενο. Πιστεύω ότι ανταποκρίθηκε γρήγορα η Κυβέρνηση. Ο κ. Τριαντόπουλος, ο Γενικός Γραμματέας ήταν παρών και στον Ιανό και στους σεισμούς. Είχαμε μια πολύ καλή συνεργασία, αλλά τώρα μιλάμε για ένα νομοσχέδιο, που πρέπει, να γίνει και να μειώσουμε τα λάθη και τις παραλείψεις, που υπάρχουν στο παλιό νομοσχέδιο.

Εγώ, θα σταθώ λίγο στο ύψος της αποζημίωσης. Είναι από 30 έως 70. Επειδή είμαστε η γεωργική περιοχή, ξέρουμε - και ο κ. Λυκουρέντζος από τον ΕΛΓΑ - πως όταν γίνεται μια αποζημίωση στη γεωργική παραγωγή, βγαίνει το πόρισμα και μένει 100% ζημιά. Οι αγρότες αποζημιώνονται 80% και το 20% φεύγει. Αν έχει 80% μείον 20%, θα πάει 60% περίπου. Σε εμας έρχεται μια ζημιά, θα βγει από την Περιφέρεια από μια Επιτροπή. Οι επιχειρηματικοί φορείς είναι απόντες, δηλαδή τα επιμελητήρια. Εμείς έχουμε εμπειρογνώμονες, που θα μπορούσαμε, να στηρίξουμε αυτές τις Επιτροπές, όσον αφορά στην επιχειρηματικότητα. Βγαίνει π.χ. μια ζημιά 100.000 και θα βγει τώρα ένα πόρισμα, που λέει «από 30 έως 70: 50%, 40%, 60%». Για ποιο λόγο να γίνεται αυτό; Γιατί ο επιχειρηματίας να μην πάρει αυτό, που του αξίζει; Πώς θα ξεκινήσει την επόμενη μέρα; Τράπεζες δεν υπάρχουν. Δεν θα πω για τον covid, τώρα μιλάμε για το μέλλον. Θα πρέπει, να πάρει υπόψη της η Επιτροπή, η Βουλή, το νομοσχέδιο, οπότε θα πρέπει οι αποζημιώσεις να είναι 100%. Αν βγάλει ένα πόρισμα 80%, να πάρει 80% η επιχείρηση. Είχαμε προηγούμενα το 2016, πάλι καταστροφές στην επαρχία Φαρσάλων, επιχειρηματίας το βγάζει 50.000 και δίνει 30%. Κρίμα δεν είναι; Αυτό είναι πολύ σημαντικό για μένα, πρέπει η Επιτροπή να το λάβει υπόψη.

Δεύτερο είναι η ταχύτητα, κ. Πρόεδρε. Η ταχύτητα στις αποζημιώσεις, που θα είναι, η Επιτροπή να πάρει γρήγορα την καταγραφή των ζημιών, να δει, πραγματικά, τις επιχειρήσεις και μετά να πάμε, να δούμε, πώς θα γίνει μες την κρατική μηχανή η απόδοση, έτσι όπως τώρα το νομοσχέδιο βγάλει άλλα Υπουργεία και είναι μόνο το Υπουργείο Οικονομικών, να είναι ένας, να μην έχουμε το δαιδαλώδες σύστημα αυτό, που υπήρχε μέχρι σήμερα. Το νομοσχέδιο είναι προς τη σωστή κατεύθυνση, άρα θέλουμε ταχύτητα από την καταγραφή μέχρι την αποζημίωση στους πληγέντες και στις επιχειρήσεις.

Τρίτον, το μεγάλο για μας σημαντικό είναι, οι αποζημιώσεις αυτές να είναι δίκαιες μαζί με τις Επιτροπές που θα συμμετέχουν επιχειρηματίες. Οι επιχειρηματίες έχουν γνώση, ξέρουν. Δεν θέλω, να πω ότι από το Δημόσιο οι φορείς που θα έρθουν, δε θα κάνουν πραγματικές αποζημιώσεις, αλλά ο επιχειρηματίας ξέρει τον χώρο, τον αγώνα, τι θα πει να ανοίξει την επόμενη μέρα την επιχείρηση και έχει τις υποχρεώσεις της και κάποιοι να αποφασίσουν για αυτή, χωρίς να υπάρχουν οι δικοί μας άνθρωποι. Μέσα στα επιμελητήρια είμαστε Νομικά Πρόσωπα Δημοσίου Δικαίου. Ξέρουμε, πώς είναι η αγορά. Έχουμε εμπειρογνώμονες σε κάθε κλάδο, άρα θέλουμε, να μας λάβετε υπόψη στις επιτροπές, που θα πάρει η Περιφέρεια, να υπάρχουν και τα επιμελητήρια.

Αυτά, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ και περνάμε στον κ. Καββαθά, τον Πρόεδρο της ΓΣΕΒΕΕ.

Κύριε Πρόεδρε, καλημέρα από την Επιτροπή. Έχετε το λόγο.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Ευχαριστώ, κ. Πρόεδρε.

Να καλημερίσω τον κ. Υπουργό και τις κυρίες και τους κύριους βουλευτές. Να σας ευχαριστήσω για την πρόσκληση και να πω ότι το νομοσχέδιο που συζητείται σήμερα στο πρώτο μέρος αφορά την ταχύτερη ανταπόκριση του κρατικού μηχανισμού στην ενίσχυση των επιχειρήσεων, που πλήττονται από εξωγενείς παράγοντες και δεν έχουν σχέση με τις οικονομικές αιτίες, όπως είναι οι θεομηνίες, στα άρθρα 1 έως 24, ενώ στο δεύτερο μέρος αφορά σε ρυθμίσεις, που αντιμετωπίζει τις επιπτώσεις της στην πανδημία.

Στο πρώτο μέρος θεωρώ, ότι η κρατική αρωγή προς τις επιχειρήσεις που πλήττονται από τις θεομηνίες είναι μία, επί της αρχής, θετική προσπάθεια που γίνεται για να δημιουργηθεί ένα θεσμικό πλαίσιο προστασίας με το οποίο επιχειρείται να επιταχυνθούν οι διαδικασίες που απαιτούνται, ώστε η οικονομική ενίσχυση να είναι η απολύτως αναγκαία για τις επιχειρήσεις που έχουν πληγεί και να φτάνει σε αυτές έγκαιρα.

Είναι επίσης θετικό που καθορίζεται συγκεκριμένο Ταμείο που θα συγκεντρώνονται πόροι και οι οποίοι θα είναι άμεσα διαθέσιμοι, όπως όταν προκύπτουν δυσμενείς καταστάσεις, σε συνδυασμό βέβαια με την πρόβλεψη για επιπρόσθετους πόρους από τον κρατικό Προϋπολογισμό. Όπως, επίσης, θετικά αξιολογούμε τις προβλέψεις περί άμεσης έκτακτης οικονομικής ενίσχυσης- ενίσχυση πρώτης αρωγής- καθώς και την προκαταβολή έναντι της επιδότησης. Έτσι δίνεται η δυνατότητα για ταχύτερη αποδέσμευση των πόρων, με σκοπό την άμεση οικονομική ενίσχυση των πληττομένων επιχειρήσεων από τις θεομηνίες.

Πέρα όμως από αυτό, θα πρέπει να τονίσω, ότι στις επιτροπές που συστήνετε σε περιφερειακό επίπεδο και οι οποίες είναι αρμόδιες για την εκτίμηση και την καταγραφή των ζημιών στις επιχειρήσεις, απουσιάζουν τα κατά τόπους Επιμελητήρια. Θεωρούμε, ότι θα πρέπει να υπάρχει σχετική πρόβλεψη, δεδομένου ότι η συμβολή των Επιμελητηρίων σε αντίστοιχες περιπτώσεις- και είχαμε, δυστυχώς, πολλές περιπτώσεις πρόσφατα- είναι ιδιαίτερα σημαντική.

Επιπλέον, δεν υπάρχει καμία πρόβλεψη στο σχέδιο νόμου, για αναστολή φορολογικών και ασφαλιστικών υποχρεώσεων. Οι επιχειρήσεις που πλήττονται από τις θεομηνίες συνήθως έχουν υποστεί ζημιές που δεν τους επιτρέπουν να λειτουργήσουν για σημαντικό διάστημα. Άλλωστε και σκοπός της αρωγής που προβλέπει το νομοσχέδιο, είναι η οικονομική ενίσχυσή τους προκειμένου να αναπληρώσουν τις απώλειές τους και να μπορέσουν να επαναδραστηριοποιηθούν, έπρεπε συνεπώς να υπάρχει σχετική πρόβλεψη και μάλιστα να μην αναφέρεται μόνο στην αναστολή φορολογικών και ασφαλιστικών υποχρεώσεων, αλλά και στην αναστολή των σχετικών υποβολών, καθώς έχουμε βιώσει πλείστες περιπτώσεις στο παρελθόν, όπου από καταστροφές, όπως πλημμύρες, όπως πυρκαγιές, τα έγγραφα των επιχειρήσεων, ακόμη και ο ηλεκτρονικός εξοπλισμός τους, έχει καταστραφεί.

Επίσης, δεν υπάρχουν προβλέψεις για τους εργαζόμενους στην επιχειρήσεων εκείνων που θα πληγούν και δεν θα μπορέσουν να λειτουργήσουν άμεσα. Θεωρούμε, ότι το μέτρο της αναστολής συμβάσεων εργασίας, έτσι όπως έχει εφαρμοσθεί για τη συγκράτηση της απασχόλησης κατά τη διάρκεια της πανδημίας, θα έπρεπε να ενσωματωθεί στο σχετικό νομοσχέδιο.

Γενικά δεν αντιλαμβανόμαστε, γιατί η εμπειρία και τα εργαλεία υποστήριξης των επιχειρήσεων που έχουν αναπτυχθεί κατά τη διάρκεια της πανδημίας, η οποία αποτελεί όπως και οι θεομηνίες, έναν εξωγενές, σε σχέση με την οικονομία, αίτιο, δεν αποτελούν μέρος του υπό διαμόρφωση θεσμικού πλαισίου.

Όσον αφορά τα υπόλοιπα μέρη του νομοσχεδίου, καταρχάς θεωρούμε θετική και απαραίτητη την πρόβλεψη για την αύξηση του κρατικού Προϋπολογισμού κατά 3 δισεκατομμύρια για την υλοποίηση μέτρων αντιμετώπισης των αρνητικών συνεπειών της πανδημίας.

Πέραν αυτού, έχω δύο σημαντικές επισημάνσεις στα άρθρα 25 και 28.

Με το άρθρο 25 προβλέπεται η απαλλαγή των αγροτών από την υποχρέωση καταβολής του τέλους επιτηδεύματος για το φορολογικό έτος 2020. Σωστή η πρόβλεψη, ωστόσο η αντίστοιχη πρόβλεψη θα έπρεπε να υπάρχει και για τις επιχειρήσεις εκείνες που έχουν αναστείλει τη λειτουργία τους με κρατική εντολή και γενικά για τις επιχειρήσεις που έχουν πληγεί δυσανάλογα από τις επιπτώσεις της πανδημίας. Δεν είναι ορθολογικό να απαιτείται καταβολή φόρου για επιτήδευμα από πρόσωπα που δεν μπορούν να ασκήσουν το επιτήδευμα.

Τέλος, στο άρθρο 28 προβλέπεται η δυνατότητα χορήγησης ενίσχυσης με τη μορφή αυξημένης αποζημίωσης ειδικού σκοπού σε επιχειρήσεις που επλήγησαν οικονομικά λόγω της εμφάνισης και διάδοσης του κορωνοϊού. Οι όροι και οι προϋποθέσεις, οι δικαιούχοι και το ύψος της ενίσχυσης, θα καθοριστούν με υπουργική απόφαση. Ουσιαστικά, ο σκοπός της συγκεκριμένης πρόβλεψης είναι η αναπλήρωση μέρους του εισοδήματος που έχουν χάσει οι επιχειρηματίες το προηγούμενο διάστημα. Γενικά, ένα τέτοιο μέτρο ελπίζουμε να εφαρμοστεί διευρυμένα και για όλες εκείνες τις επιχειρήσεις που έχουν πληγεί δυσανάλογα από τις επιπτώσεις της πανδημίας. Άλλωστε η τελευταία έρευνα του Ινστιτούτου της ΓΣΕΒΕΕ μας αποδεικνύει, ότι μία στις δύο επιχειρήσεις έχουν πολύ χαμηλά αποθεματικά- για ένα μήνα μόνο- ενώ μία στις τέσσερις δεν έχει καθόλου ρευστότητα. Μάλιστα, το τελευταίο εξάμηνο οι επιχειρήσεις που δεν έχουν καθόλου ταμειακά διαθέσιμα έχουν διπλασιαστεί. Αυτό σημαίνει, πως πολλοί επιχειρηματίες, ότι ρευστό διέθεταν το έχουν χρησιμοποιήσει για να είναι συνεπείς στις υποχρεώσεις των επιχειρήσεων προς το Δημόσιο και ταυτόχρονα να ζήσουν και τις οικογένειές τους.

Μέχρι σήμερα δεν έχει βρεθεί κανένα μέτρο, για τη μερική αναπλήρωση του ατομικού εισοδήματος και ως εκ τούτου το μέτρο αυτό έρχεται να καλύψει μέρος από αυτό το κενό. Γι΄ αυτό θεωρούμε ότι πρέπει να εφαρμοστεί ευρύτερα, σε σχέση με το πλαίσιο που έχει δηλώσει και έχει ορίσει ο κ. Υπουργός.

Σας ευχαριστώ, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Περνάμε στην κυρία Βασιλική Λαζαράκου, την Πρόεδρο της Επιτροπής Κεφαλαιαγοράς.

**ΒΑΣΙΛΙΚΗ ΛΑΖΑΡΑΚΟΥ (Πρόεδρος της Επιτροπής Κεφαλαιαγοράς)**: Καλημέρα σας.

Το δικό μου θέμα αφορά το άρθρο 29 στο συγκεκριμένο νομοσχέδιο, το οποίο έχει να κάνει με την αναβολή κατά 1 έτος της απαίτησης οι εισηγμένες εταιρείες να δημοσιοποιούν τις ετήσιες οικονομικές τους εκθέσεις σε ενιαίο ηλεκτρονικό μορφότυπο. Προσοχή, δεν μιλάμε για την δημοσιοποίηση γενικά, αυτό ισχύει ούτως ή άλλως και δεν αλλάζει κάτι, είναι μόνο σε ενιαίο ηλεκτρονικό μορφότυπο.

Τι είναι αυτός ο ενιαίος ηλεκτρονικός μορφότυπος; Είναι ένας μορφότυπος προκειμένου να είναι πιο ευχερής ο τρόπος επεξεργασίας των οικονομικών στοιχείων.

Αυτό, λοιπόν, αποτυπώνει το άρθρο 29 ορθά, σε σχέση με την ευρωπαϊκή νομοθεσία η οποία πολύ πρόσφατα υιοθετήθηκε και δημοσιεύτηκε.

Δηλαδή, στο πλαίσιο το 2020 όλοι οι επόπτες μέσα στην ESMA που είναι ευρωπαίος επόπτης, η Ευρωπαϊκή Αρχή Κινητών Αξιών και Αγορών, συζητήσαμε και είδαμε ότι οι εταιρείες οι εισηγμένες λόγω Covid ενδέχεται να μην ήταν έτοιμες να μπορέσουν να χρησιμοποιήσουν το καινούργιο αυτό ηλεκτρονικό μορφότυπο, ο οποίος θα ήταν υποχρέωση από 01/01 του ΄20. Γιατί; Γιατί υπήρχε μια καθυστέρηση, ούτως ώστε να μπορέσουμε να έχουν τις ψηφιακές τους υποδομές καταρχήν.

Και συνεπώς, μαζευτήκαμε όλοι οι επόπτες. Είδαμε ότι αυτό θα πρέπει να πάρει αναβολή. Ζητήσαμε αντίστοιχα από την Επιτροπή να δούμε πώς αυτό θα μπορούσε να προχωρήσει με Κανονισμό, επειδή αυτό είναι υποχρέωση νομοθετική και άρα μόνο με Κανονισμό μπορούσε να αλλάξει. Και πράγματι, στις 26 Φεβρουαρίου του 2021 στα πλαίσια των μέτρων ανάκαμψης της Ευρωπαϊκής Ένωσης υιοθετήθηκε και η τροποποίηση του Κανονισμού. Είναι ο Κανονισμός 337, του 2021, ο οποίος και προβλέπει πλέον να μπορεί ένα κράτος-μέλος να αποφασίσει την παράταση αυτή.

Σε συνέχεια, λοιπόν, του Κανονισμού αυτού έρχεται πλέον σωστά η ελληνική πολιτεία και βάζει το άρθρο αυτό το οποίο επιτρέπει στη χώρα μας να ισχύσει την υποχρέωση αυτή αντί για 01/01, του 2020, που θα δημιουργούσε πρόβλημα, 01/01 του 2021, που σημαίνει ότι οι ετήσιες οικονομικές εκθέσεις χρήσης 2021 που θα δημοσιοποιηθούν ως τις 30/04 του 2022, τότε πλέον θα είναι με το μορφότυπο αυτό.

Συνεπώς, έχει εκδοθεί σωστά αυτού του είδους η αναβολή σε συνέχεια της ευρωπαϊκής νομοθεσίας.

Είμαι στην διάθεση σας για ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Περνάμε στο κύριο Σωκράτη Αλειφτήρα, Μέλος Δ.Σ. της Ομοσπονδίας Αγροτικών Συλλόγων Λάρισας.

**ΣΩΚΡΑΤΗΣ ΑΛΕΙΦΤΗΡΑΣ (Μέλος του Δ.Σ. της Ενωτικής Ομοσπονδίας Αγροτικού Συλλόγου Ν. Λάρισας):** Καλημέρα σας κύριε Πρόεδρε, καλημέρα σε όλους σας.

Είμαι ο Αλειφτήρας Σωκράτης, είμαι εκπρόσωπος της Ενωτικής Ομοσπονδίας Αγροτικών Συλλόγων νομού Λάρισας. Είμαι Αγρότης από τα Φάρσαλα, μια περιοχή που επλήγησε πάρα πολύ τον προηγούμενο Σεπτέμβριο από το καταστροφικό φαινόμενο του «Ιανού», αφήνοντας ανεπανόρθωτες σε πολλές περιπτώσεις ζημιές, όχι μόνο σε αγροτικές καλλιέργειες, αλλά και σε έγγειο κεφάλαιο.

Άκουσα την εισήγηση του Προέδρου του ΕΛΓΑ, του κ. Λυκουρέντζου, ο οποίος πάρα πολύ σωστά αναφέρθηκε ότι έγιναν κάποιες ενέργειες πάρα πολύ γρήγορα. Το αναγνωρίζουμε και εμείς, κινήθηκε πολύ γρήγορα, τάχιστα ο κρατικός μηχανισμός.

Ο κύριος Λυκουρέντζος ήταν παρών στο νομό μας και στην περιοχή μας με αλλεπάλληλες συσκέψεις επί 10ημέρου. Συναντηθήκαμε πάρα πολλές φορές, του εκθέσαμε τις απόψεις μας και το τι πρέπει να γίνει. Για πρώτη φορά στην ιστορία δόθηκε προκαταβολή σε αυτούς που είχαν πάθει ζημιά στα χωράφια τους. Η εξόφληση έγινε πάρα πολύ γρήγορα, όπως σας είπα μέσα σε 4 μήνες και είναι ιδιαίτερα τιμητικό γι΄ αυτήν την Κυβέρνηση και μακάρι και στο μέλλον να γίνονται τα πράγματα τόσο γρήγορα.

Βέβαια, όταν κάποια διαδικασία, κύριε πρόεδρε, είναι τόσο γρήγορη είναι θεμιτό ότι θα γίνονται κάποια λάθη, τα οποία στο μέλλον ελπίζουμε να διορθωθούνε. Κανείς δεν είναι αλάθητος. Αρκεί αυτά τα λάθη να αναγνωρίζονται και στο μέλλον να μην ξαναγίνουν.

Άκουσαν τον κύριο Γιαννακόπουλου πριν, που μίλησε για καταστροφές στις αγροτικές καλλιέργειες. Όταν είναι στο 100% της ζημιάς - θέλω να σας πω, κύριε Πρόεδρε και στα μέλη της επιτροπής σας για να το γνωρίζετε - όταν μια καλλιέργεια βαμβακιού σύμφωνα με την εκτίμηση των γεωπόνων του ΕΛΓΑ έχει εκτιμήσει 100%, το ποσό που παίρνει ο παραγωγός στην τσέπη του φτάνει στο 76,6%. Και τι γίνεται αυτό; Γιατί υπάρχουν οι λεγόμενοι κόφτες, στα άρθρα του ΕΛΓΑ, στα οποία θα αναφερθώ λίγο παρακάτω, στον κανονισμό και θέλω να με ακούσετε με ιδιαίτερη προσοχή.

Τελειώνω με το θέμα του ΙΑΝΟΥ. Τελείωσε ο ΙΑΝΟΣ και ελπίζω να μην ξαναδούμε τέτοιο φαινόμενο. Τις συνέπειες του ΙΑΝΟΥ, δεν τις είδαμε ακόμα, θα τις δούμε και στο μέλλον με τις καλλιέργειες που έχουν σπαρθεί. Υπάρχουν εδώ σπαρμένα σιτηρά τα οποία είναι σε κακή κατάσταση. Όλα αυτά είναι γιατί; Από τις πλημμύρες και τη δύναμη που πέρασε το νερό μέσα από τα αγροτεμάχια μας, έφυγε όλο το γόνιμο έδαφος που υπάρχει στους 25- 30 πόντους και δεν υπάρχει γόνιμο έδαφος.

Υπάρχουν άξιοι επιστήμονες σ’ αυτή τη χώρα, το ΓΕΩΤΕΕ, στα επιμελητήρια, που μπορούν να το μελετήσουν όλο αυτό το φαινόμενο και να βρούμε κάποια λύση και να συστήσουμε προς την κυβέρνηση μέτρα τα οποία θα είναι οικονομική ανακούφιση προς τους αγρότες οι οποίοι δε θα μπορέσουν να πάρουν αυτά που θα μπορούσε να τους δώσει το χωράφι τους σε μια κανονική κατάσταση.

Πηγαίνω τώρα στο φαινόμενο που έχει πλήξει πάρα πολλές περιοχές της Ελλάδας - εγώ θα σας μιλήσω από την Αττική και πάνω - που έχουμε συνεχόμενους παγετούς. Είναι πρώτη φορά - εγώ δεν θυμάμαι ποτέ στην ιστορία - να έχουμε συνεχόμενους παγετούς τέτοιες εποχές. Η επαρχία Τυρνάβου έχει πληγεί από τον Φεβρουάριο μέχρι σήμερα από πέντε απανωτούς παγετούς.

Οι δενδρώδης καλλιέργειες, οι οποίες έχουν και μεγάλη ασφαλιστική εισφορά προς τον ΕΛΓΑ και πάρα πολλά έξοδα, έχουν πάθει ανεπανόρθωτες ζημιές. Δεν υπάρχει τίποτα από ροδάκινο, από νεκταρίνι, από οινοποιήσιμο αμπέλι, δεν υπάρχει τίποτα.

Όσον αφορά την επαρχεία Φαρσάλων, οι δενδρώδης καλλιέργειες είναι πολύ μικρότερες σε σχέση με την επαρχία Τυρνάβου ή Ελάσσονος ή το δήμο Τεμπών. Υπάρχουν και εδώ το γεγονός ότι πάθαμε πάρα πολύ μεγάλη ζημιά προχθές ξημερώματα 9ης Απριλίου όταν το θερμόμετρο έδειξε -4οC, η βιομηχανική τομάτα η οποία καταστράφηκε ολοσχερώς. Και όταν λέμε ότι καταστράφηκε ολοσχερώς, καταστράφηκε ολοσχερώς. Μπορεί να είναι ακόμα στην αρχή της παραγωγής, αλλά τα έξοδα - και το γνωρίζει πολύ καλά ο κύριος Λυκουρέντζος - φτάνουν ήδη αυτήν την εποχή στα 100 και 120 ευρώ, που είναι ακόμα αρχή της παραγωγικής διαδικασίας.

Ζητάμε να κηρυχθούν όποιες περιοχές κρίνει η κυβέρνηση και ο ΕΛΓΑ σε κατάσταση έκτακτης ανάγκης, ώστε να τρέξουν πιο γρήγορα αυτές οι διαδικασίες, να αποδοθούν προκαταβολές σε αυτούς τους παραγωγούς που επλήγησαν από τον παγετό, όπως έγινε με τον ΙΑΝΟ, να υπάρχει κρατική απόφαση και σαφώς, επειδή ο προϋπολογισμός του ΕΛΓΑ είναι ορισμένων δυνατοτήτων - το καταλαβαίνουμε και το κατανοούμε - θα πρέπει να υπάρχει η κρατική εντολή, ώστε να υπάρχει επαρκής οικονομική χρηματοδότηση από το Υπουργείο Οικονομικών προς το ταμείο του ΕΛΓΑ, ώστε να μπορέσει να ανταποκριθεί στις πληρωμές των αγροτών.

Ξέρετε, ο προϋπολογισμός του ΕΛΓΑ καλύπτεται σχεδόν εξολοκλήρου από τους αγρότες. Εκτός από την προηγούμενη χρονιά - που και προς τιμήν του κυρίου Λυκουρέντζου - δόθηκαν 30 εκατομμύρια ευρώ στον προϋπολογισμό του ΕΛΓΑ και καλύφθηκαν κάποιες οικονομικές εκκρεμότητες του 2019.

Εγώ θα τολμήσω να σας πω ένα νούμερο, ότι αυτόν τον κανονισμό του ΕΛΓΑ θα πρέπει επιτέλους κάποια στιγμή να το αλλάξουμε. Μιλάμε για έναν αναχρονιστικό, έναν τελειωμένο κανονισμό του ΕΛΓΑ, ο οποίος είχε γίνει πριν 20 χρόνια, πριν τις κλιματικές αλλαγές που 20 χρόνια πριν - το καταλαβαίνετε όλοι σας ήταν διαφορετικές - και πλέον δεν μιλάμε για κλιματικές αλλαγές σε αυτήν τη χώρα, μιλάμε για κλιματικές καταστροφές. Όπου έχουμε φυσικά φαινόμενα υπάρχει από πίσω μια καταστροφή.

Θα πρέπει αυτός ο κανονισμός ο όποιος είναι είκοσι ετών, με μία μικρή παρένθεση που είχε γίνει στην αλλαγή των ασφαλιστικών εισφορών το 2010 - 2011 επι υπουργίας – νομίζω κυρίας Μπατζελή - δεν είχε πειραχτεί αυτός ο κανονισμός για τα τελευταία 20 χρόνια.

Ζητάμε άμεσα από τον Υπουργό Αγροτικής Ανάπτυξης και από τον πρόεδρο του ΕΛΓΑ να προχωρήσουμε σε συζήτηση για την αλλαγή αυτού του αναχρονιστικού κανονισμού. Και πώς να αλλάξει αυτός ο κανονισμός, κ. Πρόεδρε; Να αλλάξει με επαρκή κρατική χρηματοδότηση προς τα ταμεία του ΕΛΓΑ.

Πιστεύω ότι ο κρατικός προϋπολογισμός θα πρέπει να συνεισφέρει στα ταμεία του ΕΛΓΑ τουλάχιστον 100 εκατομμύρια ευρώ τη χρονιά, ώστε να μπορέσει να ανταποκριθεί.

Κλείνοντας να σας κάνω δύο πολύ σύντομες παρατηρήσεις, κ. Πρόεδρε. Στο νομοσχέδιο, για μας, βλέπω ότι υπάρχει ένας διαχωρισμός μεταξύ αγροτικών εκμεταλλεύσεων, μεταξύ ενεργών αγροτών, κατ’ επάγγελμα αγροτών και μη κατ’ επάγγελμα αγρότης. Για μας είναι όλοι αγρότες. Όπου υπάρχει αγροτικό τεμάχιο στην κατοχή κάποιου, είναι όλοι οι αγρότες.

Ξέρετε είμαστε σε μια περιοχή, όπως είναι η Λάρισα και η Καρδίτσα, όπου ο κλήρος είναι πάρα πολύ μικρό. Μιλάμε 20 και 30 στρέμματα κατά κεφαλήν κλήρο, οπότε καταλαβαίνετε ότι αυτοί οι παραγωγοί κάνουν κάποια άλλη δουλειά να ταΐσουν τις οικογένειές τους. Και εφόσον μέσα στο Πρόγραμμα της Ν.Δ. ήταν ότι ο πρωτογενής τομέας θα είναι πυλώνας ανάπτυξης και παραγωγικής ανάπτυξης θα πρέπει να στηριχτεί, γιατί έχουμε φτάσει εμείς οι αγρότες, κ. Πρόεδρε, να είμαστε στο 7%, σύμφωνα με τα στοιχεία της ΕΛΣΤΑΤ, του παραγωγικού ανθρωπίνου δυναμικού αυτής της χώρας .

Σας ευχαριστώ πάρα πολύ για την τιμή που μου κάνατε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείςευχαριστούμε. Σας ακούσαμε με προσοχή. Πάντα ακούμε με προσοχή όσα έχουν να μας πουν οι εκπρόσωποι φορέων, πόσο μάλλον όταν έρχονται από τον πρωτογενή τομέα.

Θα περάσουμε στην κυρία Βασιλική Αϋφαντή, Πρόεδρο του Αγροτικού Συνεταιρισμού Φαρσάλων.

**ΒΑΣΙΛΙΚΗ-ΜΑΤΟΥΛΑ ΑΫΦΑΝΤΗ (Πρόεδρος του Αγροτικού Συνεταιρισμού Φαρσάλων):** Ευχαριστώ κύριε Πρόεδρε.

Κυρίες και κύριοι βουλευτές, σας καλημερίζω από τα Φάρσαλα. Ο Αγροτικός Συνεταιρισμός Φαρσάλων «Η ΓΗ» του οποίου έχω την τιμή να είμαι Πρόεδρος, εξυπηρετεί πάνω από δυόμισι χιλιάδες αγρότες και κτηνοτρόφους της επαρχίας μας. Τα Φάρσαλα που επλήγησαν ανεπανόρθωτα από τον «Ιανό», που μετρούν ακόμη πληγές, που θρηνούν ακόμη το πρώτο ανθρώπινο θύμα από τη θεομηνία, αλλά που δυστυχώς κατά τη χθεσινή σας συζήτηση δεν σας απασχόλησαν ούτε κατ’ ελάχιστον.

Δεν θέλω να θεωρηθεί τοπικιστικό αυτό που λέω, αλλά η περιοχή μας αν και συμβάλλει τα μέγιστα στην εγχώρια αγροτική παραγωγή, περνά πάντοτε απαρατήρητη από τις ελληνικές κυβερνήσεις. Από την παρούσα ωστόσο Κυβέρνηση, απαρατήρητη φαίνεται ότι περνά στο σύνολό της η αγροτική δραστηριότητα. Λυπάμαι για τη διαπίστωση αυτή, αλλά δυστυχώς αυτή είναι η επίγευση που αφήνει το νομοσχέδιο, το οποίο κληθήκαμε να σχολιάσουμε.

Οι συντάκτες του νομοσχεδίου φαίνεται να αγνοούν τη μοναδικότητα και τις ιδιαιτερότητες του αγροτικού επαγγέλματος. Πώς, λοιπόν, να το προστατεύσουν αποτελεσματικά; Είναι χαρακτηριστικό ότι στο άρθρο 4 παράγραφος 1, ως αγροτικές εκμεταλλεύσεις ορίζονται μόνο οι γεωργικές και οι κτηνοτροφικές. Αφήνει, δηλαδή, το νομοσχέδιο ακάλυπτους τους άλλους δύο μεγάλους κλάδους της αγροτικής δραστηριότητας, την αλιεία και τη δασοκομία.

Επίσης, θέλω να τονίσω ότι στο ίδιο άρθρο προβλέπεται ότι επιχορηγούνται οι εκμεταλλεύσεις που ανήκουν σε ένα ή περισσότερα φυσικά ή και νομικά πρόσωπα. Εισάγεται δηλαδή ως κριτήριο της επιχορήγησης το εμπράγματο δικαίωμα της κυριότητας, τη στιγμή που οι αγροτικές εκμεταλλεύσεις περιλαμβάνουν σε μεγάλο ποσοστό μισθωμένες ή παραχωρούμενες εκτάσεις ή εγκαταστάσεις.

Σκοπός του νομοσχεδίου μετά από μία φυσική καταστροφή θα έπρεπε να είναι η εξασφάλιση της συνέχισης της οικονομικής δραστηριότητας των επιχειρήσεων, μεταξύ αυτών και των αγροτικών και όχι η προστασία της κυριότητας. Ωστόσο, ο στόχος αυτός δεν επιτυγχάνεται για τις αγροτικές εκμεταλλεύσεις, αφού προβλέπεται ότι θα επιχορηγούνται με την επιφύλαξη των διατάξεων για τον ΕΛΓΑ και της ΚΟΕ και μάλιστα θα είναι δυνητική η εφαρμογή του νομοσχεδίου, ακόμη και στην περίπτωση που η πληγείσα περιοχή κηρυχθεί σε κατάσταση έκτακτης ανάγκης. Πρακτικά αυτό σημαίνει ότι οι αγρότες βρίσκονται καταρχήν εκτός του πεδίου εφαρμογής του νομοσχεδίου και θα προστατεύονται αλλά καρτ.

Το νομοσχέδιο προβλέπει τρεις βαθμίδες επιχορήγησης. Πρώτον, την εφάπαξ ενίσχυση πρώτης αρωγής. Δεύτερον, την προκαταβολή επιχορήγησης χωρίς προσκόμιση δικαιολογητικών. Και τρίτον, την επιχορήγηση που καταβάλλεται μετά από έλεγχο των δικαιολογητικών. Δυστυχώς, από την πρόσφατη εμπειρία του «Ιανού» διαπιστώσαμε ότι η διαδικασία χορήγησης προκαταβολών, χωρίς να απαιτείται η προσκόμιση δικαιολογητικών, επέτρεψε σε πολλούς να εισπράξουν αποζημιώσεις που δεν δικαιούνταν και να τις στερήσουν από συνανθρώπους τους που είχαν πραγματικά ανάγκη.

Εκτός αυτού, ο «Ιανός» προκάλεσε προβλήματα που μένουν αρρύθμιστα από το παρόν νομοσχέδιο και τις εφαρμοστικές του διατάξεις. Οι αγροτικές επιχειρήσεις μετά από κάθε θεομηνία έχουν ανάγκη από γενναίες ρυθμίσεις ή και διαγραφές των χρεών, απομειώσεις των μισθωμάτων δημοτικών αγροτεμαχίων, από παρεμβάσεις στην ανεξέλεγκτη αύξηση στις τιμές των ζωοτροφών, από συνυπολογισμό των μακροπρόθεσμων ζημιών εξαιτίας της υποβάθμισης των εδαφών και από την κρατική παρέμβαση για την αποκατάσταση της ισορροπίας των συμβάσεων συμβολαιακής καλλιέργειας. Αυτές είναι οι ανάγκες που δημιούργησε και θα δημιουργεί μια θεομηνία στις αγροτικές επιχειρήσεις. Ανάλογες είναι και εκείνες που δημιουργούνται για τις λοιπές επιχειρήσεις.

Αυτές είναι οι ανάγκες που πρέπει να προλαμβάνει και να ικανοποιεί ένα τέτοιο νομοσχέδιο. Άραγε το νέο Νομικό Πρόσωπο Δημοσίου Δικαίου θα είναι σε θέση να ικανοποιήσει αυτές τις ανάγκες; Σε κάθε περίπτωση πάντως ο Αγροτικός Συνεταιρισμός Φαρσάλων, θα είμαστε στη διάθεσή σας για να συμβάλλουμε προς αυτήν την κατεύθυνση. Σας ευχαριστώ πάρα πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε πολύ.

Οι υπόλοιποι προσκεκλημένοι φορείς δεν έχουν συνδεθεί ακόμη. Αν συνδεθούν στην πορεία εννοείται ότι θα πάρουν το λόγο.

Το λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας)**: Κύριε Πρόεδρε, ένα θέμα που είχε συζητηθεί στη χθεσινή συνεδρίαση για την αγροτική εκμετάλλευση και τον αγρότη, ποιος και πώς αποζημιώνεται, νομίζω έχει διευθετηθεί και έχουν δοθεί εξηγήσεις. Νομίζω, κύριε Κόκκαλη, ότι διευθετήθηκε χθες στην κουβέντα που κάναμε. Δεν υπάρχουν άλλα ζητήματα ούτε τριβών - και φάνηκε από χθες - ούτε και ανάγκης παροχής διευκρινίσεων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ κύριε Αμανατίδη.

Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας)**: Κύριε Πρόεδρε, θέλω να ρωτήσω τον αξιότιμο κύριο Πρόεδρο του ΕΛ.Γ.Α. εξ αφορμής των τοποθετήσεων από την κυρία Αϋφαντή που έθεσε σοβαρά θέματα, αλλά και από τον κ. Αλειφτηρά. Πρώτον, αναφέρθηκε ότι η διαδικασία των προκαταβολών ίσως πάσχει, γιατί το εκμεταλλεύτηκαν κάποιοι.

Δεύτερο θέμα. Ακούσατε από τους αγρότες ότι πολλές περιοχές πλήττονται όχι μόνο μία φορά το χρόνο, αλλά και δύο φορές το χρόνο από τον παγετό. Αναφέρθηκε για κατάσταση εκτάκτου ανάγκης. Ποια είναι η άποψη του Οργανισμού για το αν η επαναλαμβανόμενη φυσική καταστροφή, η οποία προέρχεται από παγετό ή άλλη αιτία, μπορεί να οδηγήσει ή αν πρέπει να κηρύσσεται η περιοχή σε κατάσταση εκτάκτου ανάγκης, ώστε να ενεργοποιούνται πιο γρήγορα οι μηχανισμοί χρηματοδότησης. Αυτό το λέω γιατί έχουμε πολύ συχνά φαινόμενα. Το είπαν οι αγρότες και στα Τέμπη και στην Ελασσόνα, αλλά και στα Φάρσαλα.

Ένα τελευταίο, κύριε Πρόεδρε. Λάστιχα ποτίσματος, εξοπλισμός. Από την εμπειρία μας στον ΙΑΝΟ, αυτή τη στιγμή περιμένουν οι αγρότες την αντικατάσταση τους ή την αποζημίωσή τους από εξοπλισμό, ο οποίος ήταν στο χωράφι. Δεν καλύπτεται από τον ΕΛ.Γ.Α.. Εάν έχετε να μας πληροφορήσετε πού βρίσκεται αυτή η διαδικασία. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε κύριε Κόκκαλη.

Το λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής)**: Κύριε Πρόεδρε, μια ερώτηση προς τον Πρόεδρο της ΓΣΕΒΕΕ, τον κύριο Καββαθά. Τι εννοεί με τον όρο επιχειρήσεις που έχουν πληγεί δυσανάλογα από την πανδημία. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε πολύ.

Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ)**: Σας ευχαριστώ. Τρία ερωτήματα έχω. Το νομοσχέδιο λέει ότι θα αποζημιώνει, όμως παραπέμπει σε υπουργικές αποφάσεις για το πώς θα αποζημιώνει. Δηλαδή, μιλάμε για το ποσοστό. Το ερώτημά μου είναι αν πιστεύετε ότι πρέπει να καθορίσει το ποσοστό της ζημίας και ποιο πρέπει να είναι αυτό; Τουλάχιστον εμείς ζητάμε να είναι 100%.

Η ερώτηση μου απευθύνεται στον Πρόεδρο του ΕΛΓΑ, στον Πρόεδρο του Επιμελητηρίου Λάρισας, στον εκπρόσωπο της Ομοσπονδίας Αγροτικών Συλλόγων Λάρισας. Ένα δεύτερο ερώτημα, υπάρχει επαρκές προσωπικό που να συμβάλλει στην εκτίμηση και στη διαδικασία της ζημιάς της αποζημίωσης ώστε να τρέξει πιο γρήγορα; Απευθύνετε το ερώτημα μου στον Πρόεδρο του ΕΛΓΑ και στον εκπρόσωπο της ΚΕΔΕ τον κύριο Μουράτογλου. . Και τρίτον ο εκπρόσωπος της Ομοσπονδίας Αγροτικών Συλλόγων Λάρισας σωστά, βεβαίως, είπε ότι αποζημίωση από τον ΕΛΓΑ 100% δεν υπάρχει, γιατί υπάρχουν κόφτες. Εξάλλου το αγροτικό κίνημα θεωρεί αναχρονιστικό τον ΕΛΓΑ, θεωρεί ότι ο κανονισμός, και δίκαια κατά τη γνώμη μας, του ΕΛΓΑ χαρατσώνει αλλά δεν αποζημιώνει, καθως ο υπολογισμός στις αποζημίωσης γίνεται με βάση την ασφαλιζόμενη αξία και όχι την πραγματική ζημία ενώ δεν καλύπτει και όλα τα ζημιογόνα αίτια.

Ωστόσο, υπάρχει και ένα άρθρο στο παρόν νομοσχέδιο, το άρθρο 25, που ζητά την αναστολή του τέλους επιτηδεύματος σε αγρότες για το τρέχον έτος. Το ερώτημα μου είναι, είναι δίκαιο να υπάρχει τέλος επιτηδεύματος στους αγρότες ή πρέπει να καταργηθεί ως άδικο; Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ**(Πρόεδρος της Επιτροπής): Ευχαριστούμε πολύ την κυρία Μανωλάκου. Θα ξαναπεράσουμε στους φορείς για να δοθούν οι απαντήσεις στους συναδέλφους. Έχουν τεθεί κάποια ερωτήματα τόσο από τον κ. Κόκκαλη όσο και από την κυρία Μανωλάκου. Τον λόγο έχει ο κ. Λυκουρέντζος για να μας δώσει ορισμένες απαντήσεις.

**ΑΝΔΡΕΑΣ ΛΥΚΟΥΡΕΝΤΖΟΣ** (Πρόεδρος του Οργανισμού Ελληνικών Γεωργικών Ασφαλίσεων ΕΛΓΑ): Βεβαίως, θα σας δώσω απαντήσεις σε όλα τα θέματα, τα οποία έθεσαν οι αξιότιμοι κυρίες και κύριοι βουλευτές και ξεκινάμε από το μείζον θέμα, το οποίο είναι ο κανονισμός του ΕΛΓΑ. Ο κανονισμός πράγματι έρχεται από το παρελθόν και προφανώς οι ζημιές, οι οποίες εντάσσονται στις αποζημιώσεις του ΕΛΓΑ δεν ανταποκρίνονται στις σημερινές ανάγκες και απαιτήσεις υπό το βάρος της κλιματικής αλλαγής. Τα ακραία καιρικά φαινόμενα εμφανίζουν μία συχνότητα που σωστά σχολίασε ο κ. Βουλευτής, που μπορεί να πλήξουν μια καλλιέργεια δύο φορές μέσα στον χρόνο. Αυτά είναι πραγματικότητα, κανείς δεν τα αρνείται.

Το ζήτημα με τον κανονισμό του ΕΛΓΑ όμως για την αλλαγή έχει μια κρίσιμη προϋπόθεση, την εξασφάλιση πόρων για να είναι εφικτή η αλλαγή ούτως ώστε ο ΕΛΓΑ όπως συμβαίνει σήμερα να πληρώνει με φερεγγυότητα και να είναι ένας αξιόπιστος οργανισμός. Δεν μπορεί ο ΕΛΓΑ να έχει εντάξει στον κανονισμό του κινδύνους, ασθένειες, απειλές και αύριο το πρωί να εκδίδει ακάλυπτες επιταγές. Από την πρώτη στιγμή της ανάληψης των καθηκόντων μας θέσαμε ως στόχο να αποκτήσει ο ΕΛΓΑ οικονομική ευστάθεια και με τη συνδρομή της κυβέρνησης, όπως σχολιάστηκε και από εκπροσώπους άλλων φορέων, του Πρωθυπουργού τον κύριο Μητσοτάκη, τον περασμένο Αύγουστο, που μας επιχορήγησε με 35 εκατομμύρια νομίμως διότι έκανε εφαρμογή του νόμου 3877/2010 και με αυτό το νόμο επιτρέπεται η χρηματοδότηση του ΕΛΓΑ για την κάλυψη των διοικητικών εξόδων και των λειτουργικών δαπανών και άρα μπορέσαμε και εξοφλήσαμε το οφειλόμενο 35% των περσινών αποζημιώσεων. Εν συνεχεία θα ήθελα να ενημερώσω τις κυρίες και τους κυρίους Βουλευτές , ότι για τον «ΙΑΝΟ» από το αποθεματικό της χώρας και δια νόμου επιχορήγηθηκε ο ΕΛΓΑ με 66,8 εκατομμύρια, σε εφαρμογή πάλι της ιδίας διατάξεως του νόμου του 3877/2010, διότι γνωρίζουν οι κυρίες και κύριοι Βουλευτές και εσείς κ. Πρόεδρε ότι απαγορεύεται η οποιαδήποτε ενίσχυση στον ΕΛΓΑ διαφορετικά θα πάμε στις περιπέτειες, οι οποίες έχει εισέλθει η χώρα με τις επιχορηγήσεις, οι οποίες έγιναν την περίοδο της υπουργίας του κ. Χατζηγάκη.

Επιχορηγήσεις οι οποίες δόθηκαν για να πάψει η Ελλάδα να είναι κομμένη στα δύο, για να ανοίξουν οι εθνικοί δρόμοι -για να θυμόμαστε τι έγινε στην Ελλάδα- τι έχει γίνει στον τόπο. Εγώ δεν ξεχνάω και την πολιτική μου ιδιότητα -και με συγχωρείτε αν κάποιες παρεμβάσεις μου θα είναι κατεξοχήν πολιτικές- η Ελλάδα άνοιξε, λοιπόν, με ένα κόστος της τότε κυβέρνησης -κυβέρνησης Καραμανλή- και αυτό σήμερα είναι ένα μεγάλο ζήτημα για τη χώρα. Αυτό, λοιπόν, δεν μπορεί να επαναληφθεί, να επιχορηγείται ο ΕΛΓΑ από την Κυβέρνηση παρά μόνο νομίμως για όσα ορίζονται στο ν.3877/2010. Σημειώνω ότι για τον Ιανό από την ειδική ασφαλιστική εισφορά του 2020, που πλήρωσαν οι αγρότες μας, δεν διετέθη ένα ευρώ για την κάλυψη των αποζημιώσεων του Ιανού.

Τέλος, τίθεται, λοιπόν, το ζήτημα πως θα εξέβρουμε πόρους για την αλλαγή του κανονισμού του ΕΛΓΑ. Η πρώτη μείζωνα συζήτηση αφορά το Συμβούλιο Υπουργών Αγροτικής Ανάπτυξης, αφορά τις μεσογειακές χώρες, να τεθεί στην Ευρωπαϊκή Ένωση την Ευρωπαϊκή Επιτροπή η ανάγκη χρηματοδότησης των ασφαλιστικών οργανισμών των χωρών της Μεσογείου, οι οποίες πλήττονται περισσότερο από την κλιματική αλλαγή. Εκτιμώ προσωπικά -με όποια αξία έχει μια προσωπική εκτίμηση- ότι στα επόμενα χρόνια πολύ δύσκολα όλοι οι γεωργοασφαλιστικοί οργανισμοί της Μεσογείου θα μπορούν να ανταποκριθούν στις υποχρεώσεις τους υπό το βάρος των συχνών ακραίων καιρικών φαινομένων. Και κάτι ακόμα σε σχέση με την λειτουργία του κανονισμού, επειδή είχε γίνει μια συζήτηση και από την προηγούμενη διοίκηση του ΕΛΓΑ σχετικά με μία μελέτη που γινόταν για να ενταχθούν νέοι κίνδυνοι, εμείς αυτήν τη μελέτη την έχουμε στα χέρια μας.

Κατ’ αρχήν, δεν είχε προταθεί στους μελετητές να ενταχθεί κανένας κίνδυνος καινούργιος, αλλά αφορά μόνο την εξέταση της βιωσιμότητας του ΕΛΓΑ. Την παραλάβαμε αυτή τη μελέτη. Θα την στείλω και σε εσάς, κύριε Πρόεδρε και σε όλα τα κόμματα τις επόμενες των ημερών. Η μελέτη αυτή συμπεραίνει ότι με τον ισχύοντα κανονισμό πρέπει να αυξηθεί η ειδική ασφαλιστική εισφορά στον ΕΛΓΑ κατά 25%. Αυτό, όμως, δεν είναι επιλογή της Κυβέρνησης της σημερινής, του Πρωθυπουργού και της κυβέρνησης της Νέας Δημοκρατίας. Συνεπώς, λοιπόν, πρέπει να ξέρουμε ποια είναι τα οικονομικά του ΕΛΓΑ, τα οποία τελούν σε απόλυτη διαφάνεια. Όποιος κύριος Βουλευτής, όποιος εκπρόσωπος κόμματος έχει έρθει στον ΕΛΓΑ έχει ενημερωθεί στην εντέλεια για το τι συμβαίνει και αποφεύγω οποιαδήποτε λαϊκίστικη συμπεριφορά και έκφραση. Χρησιμοποιώ ως μόνο όπλο την αλήθεια και την έντιμη στάση απέναντι στους αιρετούς εκπροσώπους του Κοινοβουλίου, της Περιφέρειας, των Δήμων. Οποιοσδήποτε πολίτης έρχεται στον ΕΛΓΑ μπορεί να ενημερωθεί πλήρως για τα οικονομικά του οργανισμού. Συνεπώς, δεν μπορεί να ενισχυθεί το ταμείο που ΕΛΓΑ με κρατική επιχορήγηση, πέραν της νομίμου, η οποία ανέρχεται στα 34 εκατομμύρια το χρόνο. Φέτος, η Κυβέρνηση είχε εγγράψει ευθύς εξαρχής τα 30 εκατομμύρια στον προϋπολογισμό για να πληρώσουμε τα διοικητικά έξοδα, τις λειτουργικές δαπάνες και τις συμβάσεις, άρα το σύνολο της ειδικής ασφαλιστικής εισφοράς διατίθεται για αποζημιώσεις και συνεπώς έχουμε την άνεση να πληρώνουμε στο 100% σε μία δόση τις οφειλόμενες αποζημιώσεις.

Πάμε στα θέματα που έθεσε η κυρία Μανωλάκου περί κανονισμού μίλησα, δεν θα επανέλθω, αλλά είναι για το θέμα του προσωπικού. Μάλιστα, κυρία Μανωλάκου έχετε δίκιο. Εξαντλήσαμε τον κατάλογο των 146 εκτάκτων του ΑΣΕΠ, τον οποίο είχαμε στη διάθεσή μας. Προσλάβαμε αμέσως και τους 146 για να ενισχυθούν τα συνεργεία των μονίμων υπαλλήλων του ΕΛΓΑ και τη Δευτέρα υποβάλλω νέο αίτημα στον κύριο Καραβοκύρη για να προσλάβουμε άλλους 50 εκτάκτους με οκτάμηνα για να ενισχύσουμε έτι περαιτέρω το ανθρώπινο που θα ασχοληθεί για την αντιμετώπιση του εκτιμητικού έργου μετά τα πέντε κύματα του παγετού.

Θέλω να σας πω, το είπαν και άλλοι, κυρία Μανωλάκου, ότι δεν χαρατσώνει ο ΕΛΓΑ. Δεν είμαστε εκδικητικοί και απέναντι στους αγρότες. Υπάρχει μία πραγματικότητα, αυτή είναι η πραγματικότητα η κοινωνική και οικονομική της χώρας μέσα στην οποία λειτουργούμε όλοι. Συμβολή όλων μας θα είναι να είναι εποικοδομητική βάζοντας κάποιες συγκεκριμένες προτάσεις.

Ακούω με πολύ ενδιαφέρον και σας ενημερώνω, κύριε Πρόεδρε, ότι αυτό στις αποζημιώσεις του Ιανού το αντιμετωπίσαμε, ότι παρακρατούσε ο ΕΛΓΑ ένα 20%.

Πότε συνέβαινε αυτό το 20%;

Αυτό το 20% συμβαίνει -και αυτό είναι σε διάθεση να το ελέγξει οποιοσδήποτε- στις αποζημιώσεις του οργανισμού μόνον όταν η ζημιά αναφερόταν στο 100%. Στις άλλες περιπτώσεις αυτό το 20% δεν παρακρατείται. Στην περίπτωση του Ιανού, λοιπόν, αποφασίσαμε και ψηφίστηκε διάταξη νόμου για αυτό. Δεν μπορεί να το κάνει μόνη της η διοίκηση. Δεν μπορεί να το κάνει μόνος του ο Υπουργός. Ο Υπουργός και η διοίκηση εφαρμόσουμε τον κανονισμό. Ψηφίσαμε λοιπόν διάταξη νόμου όταν ψηφίσαμε τις διατάξεις συνολικά για τον Ιανό για να επισπεύσουμε τις διαδικασίες για να υπερβούμε.

Ψηφίσαμε διάταξη νόμου, όταν ψηφίσαμε τις διατάξεις συνολικά για τον ΙΑΝΟ, για να επισπεύσουμε τις διαδικασίες και για να υπερβούμε απαγορευτικές διατάξεις που ίσχυαν, προηγουμένως και δεν παρακρατήσαμε αυτό το 20%. Λέω, λοιπόν, στις κυρίες και τους κυρίους Βουλευτές, ότι αυτό απασχολεί την πολιτική ηγεσία του Υπουργείου Αγροτικής Ανάπτυξης και τον ΕΛΓΑ, σε κάποια επόμενα βήματα εξορθολογισμού των οικονομικών και με δεδομένη, πλέον, την κρατική στήριξη με βάση το ν.3877, ότι αυτά είναι στις σκέψεις μας και κάποια νέα μέτρα να εφαρμοστούν, να υλοποιηθούν.

Θέλω να επισημάνω την άριστη συνεργασία την οποία έχουμε με τις αγροτικές ενώσεις και το επεσήμανε αυτό και ο κ. Αλειφτήρας. Τώρα, το αν έγιναν κάποια λάθη κατά τη διάρκεια των προκαταβολών ή της διαχείρισης του ΙΑΝΟΣ ή ακόμα και αν γίνουν αύριο στη διαχείριση της υπόθεσης των παγετών και ως διοίκηση δεν τα αποκρύψαμε, αντίθετα τα στηλιτεύσαμε, όπου αυτά εκδηλώθηκαν και είμαστε διατεθειμένοι καλόπιστα να τα διορθώνουμε.

Αυτό το οποίο έχει μεγάλη σημασία αυτή τη στιγμή για την αγροτική κοινωνία, είναι οι διατάξεις του σημερινού νομοσχεδίου, που θα επιτρέπουν οι κρατικές οικονομικές ενισχύσεις -για τις οποίες όλοι συμφωνούν ότι έχουν ταλαιπωρήσει, να εισφέρουμε- να καταβάλλονται σε πραγματικό χρόνο.

Σε ότι αφορά τα ποσοστά των εκτιμήσεων. Με το νέο πληροφοριακό σύστημα το οποίο είναι στη φάση της διαγωνιστικής -δια της προκήρυξης διαγωνιστικής- διαδικασίας από την κοινωνία της πληροφορίας, θα μπορούμε να χρησιμοποιούμε τη νέα τεχνολογία -όπως οι αγρότες μας και το γνωρίζει αυτό ο κ. Αλειφτήρας και ο Σύνδεσμος των Φαρσάλων- για να οριοθετούνται οι περιοχές και να αποτυπώνεται η ζημιά, με φωτογραφικό υλικό και οτιδήποτε άλλο μπορούμε, ούτως ώστε να είναι κατά το δυνατόν περισσότερο αντικειμενικές οι εκτιμήσεις και ενώπιον του παραγωγού.

Τέλος, θέλω να σας διαβεβαιώσω ό,τι δεν είναι απρόσωπος ο ΕΛΓΑ, έχουμε τις ίδιες ευαισθησίες που μοιραζόμαστε όλοι και όλες οι Ελληνίδες και οι Έλληνες απέναντι στον κόπο και ιδρώτα του Έλληνα αγρότη και του Έλληνα κτηνοτρόφου.

Σας ευχαριστώ για την προσοχή σας και την ανοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Εάν παίρναμε και απαντήσεις, κύριε Πρόεδρε, δεν θα ήταν ακόμα καλύτερα. Αν παίρναμε και απαντήσεις συγκεκριμένες, θα ήταν ακόμη καλύτερα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κοιτάξτε, ο κάθε εκπρόσωπος-φορέας τοποθετείται σύμφωνα με αυτά τα οποία έχει ερωτηθεί και βεβαίως, μπορεί να πει και κάτι παραπάνω, όπως είπε και ο κάθε ένας εκπρόσωπος-φορέα που συμμετέχει.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Εγώ, λέω, ότι αν παίρναμε και συγκεκριμένες απαντήσει, όποιες και να ήταν αυτές, θα ήταν ακόμη καλύτερα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, καλώς κ. Κόκκαλη.

Το λόγο έχει ο κύριος Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Σας ακούω κ. Πρόεδρε και καλημέρα σε όλους.

Θα ήθελα να υποβάλω μία ερώτηση στον Πρόεδρο του ΕΛΓΑ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συγνώμη κ. Καρασμάνη, έχει ήδη τοποθετηθεί όμως ο Πρόεδρος του ΕΛΓΑ, έχει ήδη τοποθετηθεί. Μπορείτε να κάνετε την ερώτηση, εννοείται.

**ΓΕΩΡΓΙΟΣ ΚΑΡΑΣΜΑΝΗΣ:** Με την αποτίμηση των ζημιών που έχει γίνει μέχρι τώρα, σε ποιο ύψος ανέρχονται οι ζημιές από τον τελευταίο παγετό;

Όπως ξέρουμε, είναι ο χειρότερος παγετός της τελευταίας 20ετίας.

Το δεύτερο ερώτημά μου, είναι το εξής. Με το νομοσχέδιο αυτό, αντιμετωπίζονται οι ζημιές που έχουν προκληθεί από φυσικές καταστροφές, που είναι εκτός κανονισμού ΕΛΓΑ. Οι ζημιές που έχουν προκληθεί από τον παγετό και είναι εντός κανονισμού, οι προκαταβολές και ο συμψηφισμός των εισφορών, που είναι ένα αίτημα των παραγωγών, πως θα αντιμετωπιστεί;

Με δεδομένο ότι ο παγετός έπληξε τις δενδροκαλλιέργειες σε πολύ μεγάλο ποσοστό 80%, 90% έως και 100% σε πολλές περιπτώσεις. Οι άνθρωποι αυτοί μέσα σε ένα με ενάμιση μήνα θα έπαιρναν τη σοδειά τους, θα έπαιρναν προκαταβολές και τα λοιπά, για να μπορέσουν αντιμετωπίσουν τα έξοδα της οικογένειας και να πληρώσουν τις υποχρεώσεις τους.

Πως σκέφτεται να αντιμετωπίσει αυτό το αίτημα των παραγωγών;

Ποια είναι αυτή τη στιγμή τα διαθέσιμα του ΕΛΓΑ;

Ως προς το θέμα της κήρυξης του νομού σε κατάσταση εκτάκτου ανάγκης, δεν είναι αρμόδιος ούτε ο ΕΛΓΑ, ούτε το Υπουργείο Αγροτικής Ανάπτυξης. Αυτό, είναι θέμα καθαρά της Περιφέρειας. Η Περιφέρεια με βάση την έκθεση που συντάσσουν οι υπηρεσίες της Αντιπεριφέρειας, κηρύσσουν τον νομό σε κατάσταση εκτάκτου ανάγκης. Εγώ, αυτή τη διευκρίνιση ήθελα να κάνω.

Και πέραν αυτού, δεν είναι μόνον τα 35 εκατομμύρια ευρώ που έδωσε ο κρατικός Προϋπολογισμός στα ταμεία του ΕΛΓΑ, όπως πολύ σωστά είπε ο πρόεδρος, για πρώτη φορά από το 2010. Από τα 35 εκατομμύρια, είναι και 32 εκατομμύρια, που έχουν εγγραφεί στον Προϋπολογισμό του 2021. Και όπως πολύ σωστά είπε, είναι και τα χρήματα που έχει δώσει ο κρατικός Προϋπολογισμός, για να αντιμετωπιστούν οι ζημιές του ΙΑΝΟΥ.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών και Εμπόρων Ελλάδος (ΓΣΕΒΕΕ)):** Σας ευχαριστώ, κύριε Πρόεδρε.

Στο ερώτημα, τι εννοούμε επιχειρήσεις οι οποίες έχουν πληγεί δυσανάλογα από την πανδημία, αναφέρομαι σε επιχειρήσεις οι οποίες είναι κλειστές με κρατική εντολή και επιχειρήσεις που είναι πληττόμενες, στις οποίες δεν υπάρχει μια στόχευση μέτρων, είτε αναφέρομαι σε μικρούς κλάδους και ιδιαίτερα σε μικρές επιχειρήσεις, όπως π.χ. τα κυλικεία των σχολείων, όπου είναι τελείως δυσανάλογη και έχουν στερηθεί οι επαγγελματίες του κλάδου, τα προς το ζην και ταυτόχρονα έχουνε υποχρεώσεις οι οποίες παραμένουν ενεργές, όπως να καταβάλλουν τις ασφαλιστικές εισφορές για τις οποίες χρεώνονται, ενώ δεν έχουνε εισόδημα εδώ και δεκατρείς μήνες, μηδενικό εισόδημα. Είπε περιπτώσεις επιχειρήσεων οι οποίες ενώ είναι πληττόμενες, έχουν δεχθεί τέτοια μείωση του κύκλου εργασιών και είναι έξω από το βλέμμα -επειδή δεν είναι μεγάλοι κλάδοι, είναι εκτός του βλέμματος και- της πολιτείας, όπως είναι π.χ. τα στεγνοκαθαριστήρια.

Επίσης, μεγαλύτερες επιχειρήσεις οι οποίες έχουν τεράστιο πρόβλημα με το ντόμινο από τις ακάλυπτες επιταγές και δεν υπάρχει καμία μέριμνα πλην της δυνατότητας, εφόσον καλύπτουν οι επιταγές το 20% του κύκλου εργασιών, την αναστολή του Φ.Π.Α.. Αυτό, όμως, έχει δημιουργήσει ένα τεράστιο πρόβλημα και στην τροφοδοτική αλυσίδα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς σας ευχαριστούμε.

Το λόγο έχει ο κ. Μουράτογλου.

**ΙΩΑΝΝΗΣ ΜΟΥΡΑΤΟΓΛΟΥ (Μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ)):** Μια ερώτηση έχω σημειώσει από την κυρία Μανωλάκου, για τη διαδικασία και πόσο σύντομη μπορεί να γίνει.

Νομίζω ότι η διαδικασία της χρηματοδότησης ειδικά των δήμων μέσω του Υπουργείου Εσωτερικών, για περιπτώσεις θεομηνίας και έκτακτης ανάγκης, όπως υφίσταται, νομίζω, ότι είναι η καλύτερη, διότι έχουμε αμεσότητα και γρήγορη απόδοση των χρημάτων και των βοηθημάτων, γενικότερα προς του Ο.Τ.Α.. Εάν πάμε σε κάθε άλλη περίπτωση σε διαφορετικό τρόπο χρηματοδότησης, θα απαιτείται, συνήθως, έκδοση Κοινής Υπουργικής Απόφασης, η οποία, όπως γνωρίζετε, απαιτεί ιδιαίτερα μεγάλο χρονικό διάστημα.

Άρα, θεωρώ, ότι η ενίσχυση του συγκεκριμένου κωδικού περί θεομηνιών του Υπουργείου Εσωτερικών, θα μπορούσε να καλύψει τον Ο.Τ.Α. με τον καλύτερο τρόπο.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Το λόγο έχει ο κύριος Αλειφτήρας.

**ΣΩΚΡΑΤΗΣ ΑΛΕΙΦΤΗΡΑΣ (Μέλος του Δ.Σ. της Ενωτικής Ομοσπονδίας Αγροτικών Συλλόγων Ν. Λάρισας):** Σας ακούω και σας ευχαριστώ που μου δίνετε το λόγο για δεύτερη φορά. Το οργανωμένο αγροτικό κίνημα και οι ομοσπονδίες -όπως εγώ που τους εκπροσωπώ- είχαν πάντα διαχρονικά στα αιτήματά τους και για να απαντήσω στην κυρία Μανωλάκου, την κατάργηση του τέλους επιτηδεύματος. Διαχρονικά το θέλαμε αυτό, δηλαδή, την κατάργηση και δεν μιλούσαμε για αναστολή αλλά για την κατάργηση, αλλά εφόσον δεν προχωράει καμία κυβέρνηση στην κατάργηση, χρόνο με το χρόνο προσπαθούμε να παλεύουμε, όπως κάνουμε με όλα τα αιτήματα μας και για τα οποία θα ανοίξω μια παρένθεση, είναι, πλέον, προβλήματα επιβίωσης. Θα υπάρξουν οικογένειες σε όλη την Ελλάδα το χειμώνα, που δεν θα έχουνε να βάλουνε στην κατσαρόλα φαγητό για να φάνε τα παιδιά. Γι’ αυτό ζητάμε και φωνάζουμε, πάντα τα προβλήματα είναι προβλήματα επιβίωσης.

Όσον αφορά αυτά που είπε κύριος Λυκουρέντζος. Είναι υποχρεωμένος ο κρατικός Προϋπολογισμός να βάζει κάθε χρόνο στον προϋπολογισμό του ΕΛΓΑ, 30 με 35 εκατομμύρια ευρώ, οπότε δεν μας κάνει χάρη. Είναι υποχρεωμένος σύμφωνα με τον κανονισμό, θα μου επιτρέψει.

Επίσης, δεν μπορώ να καταλάβω, πως πάντα ζητάμε αλλαγή του Κανονισμού, ζητάει να αυξηθούν οι ασφαλιστικές εισφορές και λέει, ότι δεν είναι μέσα στο πρόγραμμα της Νέας Δημοκρατίας. Δεν το θέλουμε επ’ ουδενί εμείς να αυξηθούν οι ασφαλιστικές εισφορές προς τους αγρότες. Θα πρέπει να βρεθεί τρόπος από τον κρατικό Προϋπολογισμό, να χρηματοδοτείται επαρκώς συνολικά.

Δεν μπορώ να καταλάβω πως για άλλες κοινωνικές ομάδες, βρίσκονται τα χρήματα, όπως ήταν τα κανάλια. όπως είναι οι αεροπορικές εταιρείες και πληρώνει το κράτος, για να σωθούν και δεν μπορούν να πληρωθούν για τον πρωτογενή τομέα και να δοθούν στον προϋπολογισμό του ΕΛΓΑ, ώστε να πληρωθούν οι καταστροφές.

Επίσης, δεν μπορώ να καταλάβω πώς δεν μπορούν να βρεθούν 190 εκατομμύρια ευρώ για το αγροτικό πετρέλαιο, για το οποίο ο ίδιος ο κύριος Μητσοτάκης, εν δυνάμει πρωθυπουργός στη Λάρισα, το εξήγγειλε και δεν μπορεί εδώ και δύο χρόνια να βρεθούν 190 εκατομμύρια ευρώ, όταν βρίσκονται δισεκατομμύρια ευρώ και χρηματοδοτούνται εφοπλιστές και κλινικάρχες. Αυτά είναι πράγματα, τα οποία θα πρέπει να τα δούμε σοβαρά.

Όσον αφορά το προσωπικό που στάλθηκε στον ΙΑΝΟ. Πράγματι έγιναν πάρα πολλές προσλήψεις, αλλά υπάρχουν και έχουμε μιλήσει και με τον κύριο Λυκουρέντζο, -κατιδίαν σε τηλεφωνική επικοινωνία, που είχαμε- και του είχα πει ό,τι υπάρχουν πάρα πολλά προβλήματα. Τα προβλήματα δημιουργήθηκαν από τις αεροφωτογραφίες. Το φαινόμενο του ΙΑΝΟΥ, έγινε στις 18 Σεπτεμβρίου και η αεροφωτογραφία με την οποία πλήρωσε ο ΕΛΓΑ, ήταν τραβηγμένη στις 20 Σεπτεμβρίου. Δηλαδή, δύο μέρες μετά. Φυσικό ήταν τα νερά να κατεβούν προς τα κάτω. Δεν δικαιολογείται χωράφι δίπλα σε ποτάμι που έχει σπάσει να μην παίρνει αποζημίωση και να παίρνει αποζημίωση ένα χωράφι το οποίο είναι 500 μέτρα μακριά. Η πλημμύρα δεν είναι χαλάζι, δηλαδή, χτυπάει εδώ και αφήνει 200 μέτρα και ξαναχτυπάει. Η πλημμύρα περνάει και σαρώνει τα πάντα.

Όσον αφορά σε κάποια χωριά της επαρχίας Φαρσάλων που έχουν τη γνώση, ήρθανε γεωπόνοι-εκτιμητές από νησιά του Ιονίου, οι οποίοι για πρώτη φορά στη ζωή τους βλέπανε βαμβάκια και έκαναν εκτίμηση βαμβακιού. Καταλαβαίνετε ότι αυτά τα λάθη, θα πρέπει τώρα τουλάχιστον με τον παγετό, αυτά τα λάθη να διορθωθούν.

Όσον αφορά τους κόφτες που έβαλε ο κ. Λυκουρέντζος. Πράγματι, έγινε με νομοθεσία του κ. Βορίδη, με το σχέδιο νόμου του τότε Υπουργού Αγροτικής Ανάπτυξης, κόπηκε το 100% και αποζημιώθηκαν. Δεν κόπηκε, όμως, ο ειδικός συντελεστής, δηλαδή το 0,88 με το οποίο πολλαπλασιάζεται η ζημιά και γι’ αυτό κατεβαίνει το ποσοστό ζημίας και το 100% στην ουσία είναι 76,6, γιατί υπάρχει αυτός ο ειδικός συντελεστής και ζητάμε με την αλλαγή του κανονισμού, να διορθωθεί.

Τέλος, κύριε Λυκουρέντζο, θα μου επιτρέψετε, δεν είναι άριστη η συνεργασία μας. Ελπίζω από εδώ και πέρα να είναι άριστη η συνεργασία μας, καθώς πολλές φορές, εγώ προσωπικά αλλά και η ομοσπονδία σας έχουμε απευθύνει αίτημα να συναντηθούμε με εσάς και τον κ. Λιβανό, τον Υπουργό Αγροτικής Ανάπτυξης, στο οποίο δεν έχετε απαντήσει ακόμα.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε.

Το λόγο έχει ο κ. Γιαννακόπουλος.

**ΣΩΤΗΡΙΟΣ ΓΙΑΝΝΑΚΟΠΟΥΛΟΣ (Πρόεδρος του Δ.Σ. Επιμελητηρίου Λάρισας):** Σας ευχαριστώ πολύ, κύριε Πρόεδρε.

Θα ήθελα να πω τη θέση μας για το ποσοστό της αποζημίωσης, που ζητάνε σαν επιχειρήσεις. Ο παλιός κανονισμός είναι 30 με 70. Σαν επιχειρήσεις ΙΑΝΟΥ, αποζημιώθηκαν με το 20% μια προκαταβολή. Πότε θα έρθει αυτή η αποζημίωση, η τελική και με ποιο ποσοστό;

Εμείς, ζητάμε να είναι το 70%, το δίκαιο. Το παραλλήλισα λίγο με τον ΕΛΓΑ, για να δώσω την έμφαση, στην επιχειρηματικότητα δεν υπάρχει ένας μπούσουλας, ένας κανόνας, γιατί συμβαίνει μία φορά στα τόσα χρόνια αυτές οι φυσικές καταστροφές.

Άρα, θα πρέπει να προβλέψουμε από τώρα ότι θα πρέπει να είναι ένα ποσοστό, αντάξιο. Εμείς, λέμε, για το 70%, να είναι 100%. Όταν μια επιχείρηση παθαίνει μια ζημιά, θα πρέπει να αποζημιώνεται δίκαια και όχι με εκπτώσεις.

Πότε θα πληρωθούν αυτές οι επιχειρήσεις και πότε θα πάρουν τα χρήματά τους από τον ΙΑΝΟ;

Επίσης, με ποιο ποσοστό θα το πάρουν;

Έχουν πάρει μόνο μια προκαταβολή 20%, αν μπορείτε να το διανοηθείτε αυτό μέσα σε αυτή την κρίση, με covid, με ΙΑΝΟ και πως μπορούν αυτές οι επιχειρήσεις και κρατιούνται ακόμη και θα πρέπει αυτό να το καταλάβετε, για το τι πρέπει να γίνει για το καινούργιο νομοσχέδιο. Ταχύτητα, αμεσότητα και δίκαιο αποτέλεσμα, όχι να το κάνουμε με εκπτώσεις και γιατί δεν έχουμε προϋπολογισμό και θα το κάνουμε 50 ή 40.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Θέλω να κάνω μία μόνο συμπληρωματική παρότρυνση ή ερώτηση προς τον Πρόεδρο του ΕΛΓΑ, με τον οποίο την έχω συζητήσει αρκετές φορές, για θέματα που αφορούν στον Οργανισμό και τους παραγωγούς ότι το κρίσιμο σημείο τριβών-προστριβών με τους αγρότες είναι το σημείο κατά το οποίο προσδιορίζεται η επιλεξιμότητα μιας ζημίας ή όχι. Είναι το γνωστό προανθικό στάδιο. Εκεί, λοιπόν, όταν συμβαίνουν οι θεομηνίες και οι καταστροφές, οι αγρότες προσπαθούν να πείσουν ότι πραγματικά η καλλιέργειά τους είχε μπει στο ανθικό στάδιο. Ο ΕΛΓΑ από την άλλη λέει ότι «Το προανθικό στάδιο δεν είναι δαπάνη την οποία μπορούμε να καλύψουμε», άρα πρέπει να βρεθεί εδώ μία λύση για το θέμα αυτό. Γνωρίζω ότι συνήθως δεν καλύπτονται περιπτώσεις που πιθανολογείται ότι θα συμβούν έτσι κι αλλιώς λόγω του χειμώνα. Γι’ αυτό ίσως δεν καλύπτεται το προανθικό στάδιο, όμως το θέμα είναι ότι οι παραγωγοί παθαίνουν τη ζημία τους και θα πρέπει να βοηθηθούν και θα πρέπει να βρεθεί τρόπος γι’ αυτό. Μια ιδέα θα μπορούσε να είναι το γνωστό άρθρο του νέου κανονισμού για την αγροτική ανάπτυξη που μιλάει για διαχείριση κρίσεων και που μιλάει σχεδόν για ένα εγγυημένο εισόδημα. Αυτό πρέπει να το αξιοποιήσει και ο ΕΛΓΑ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λυκουρέντζος για να δώσει συνοπτικές απαντήσεις στον κ. Καρασμάνη και στον κ. Αμανατίδη.

**ΑΝΔΡΕΑΣ ΛΥΚΟΥΡΕΝΤΖΟΣ (Πρόεδρος του Οργανισμού Ελληνικών Γεωργικών Ασφαλίσεων(ΕΛ.Γ.Α.)):** Είμαι στη διάθεσή σας και επειδή βλέπω το μεγάλο ενδιαφέρον, όποτε κρίνει η Επιτροπή σας, να κάνουμε μια ειδική συνεδρίαση για τον ΕΛΓΑ, είμαστε στη διάθεσή σας, αφού συνεννοηθείτε με τον Υπουργό Αγροτικής Ανάπτυξης.

Ετέθησαν θέματα τα οποία αφορούν καθαρά την πολιτική ηγεσία και όχι τον ΕΛΓΑ. Δηλαδή, δεν μπορώ να απαντήσω σε θέματα τα οποία υπερβαίνουν τις αρμοδιότητές μου. Θα απαντήσω όμως πάλι σε ό,τι μας αφορά.

Σχετικά με τις αποζημιώσεις, οι οποίες δεν καλύπτονται από τον κανονισμό του ΕΛΓΑ, στην περίπτωση του «Ιανού», το πρότυπο το οποίο εφαρμόσαμε, συμπεριλαμβάνει και τον κανονισμό των κρατικών οικονομικών ενισχύσεων και εκείνες τις ζημίες, όπως τα λάστιχα, τα τρακτέρ, πομόνες που δεν καλύπτονταν από κανέναν από τους δύο κανονισμούς και ενσωματώθηκαν στις πρόνοιες των αποφάσεων του Υπουργείου Οικονομικών και είναι το «πνεύμα» και το «γράμμα» του υπό συζήτηση νομοσχεδίου. Άρα, δηλαδή, για τον κύριο Βουλευτή που ρώτησε πως μπορεί να αποζημιωθούν αυτοί που δεν είναι στον κανονισμό, έχει ξεκινήσει η διαδικασία από τις Περιφέρειες και συμπεριλαμβάνει όλες αυτές τις περιπτώσεις.

Σε ότι αφορά τις περιόδους κατά τις οποίες λειτουργεί ή ενεργοποιείται ο κανονισμός. Υπάρχει πράγματι μία «αντιδικία». Για παράδειγμα, στην περιοχή σας, την Ήπειρο, έχουμε τα πορτοκάλια να ασφαλίζονται από τον ΕΛΓΑ μέχρι την 15η Φεβρουαρίου. Την 16η Φεβρουαρίου προέκυψε παγετός. Το ζήτημα, λοιπόν, εδώ τώρα ποιο είναι; «Στεκόμαστε» στα μετεωρολογικά στοιχεία; Αν «σταθούμε» στα μετεωρολογικά στοιχεία, δεν πρέπει να δοθούν αποζημιώσεις, όμως αυτό το θέμα το αντιμετωπίσαμε.

Πάμε στο ζήτημα - άκουσα επιχειρήματα και από τον εκπρόσωπο των αγροτών, τον κ. Αλειφτηρά - «γιατί δεν παίρνει ο ΕΛΓΑ χρήματα;», το είπα στην πρωτομιλία. Απαγορεύεται από τις κοινοτικές κατευθυντήριες οδηγίες. Οποιαδήποτε άλλη απόφαση, η Κυβέρνηση έχει δικαίωμα να πάρει, απέναντι στον ΕΛΓΑ πρέπει να τηρούνται οι νόμοι, γιατί ο κανονισμός μας ελέγχεται από την Ευρωπαϊκή Επιτροπή. Δεν μπορούμε να κάνουμε ότι θέλουμε εδώ ούτε εμείς ούτε η Κυβέρνηση. Τώρα εάν εξευρεθούν άλλοι τρόποι, για εμάς στον ΕΛΓΑ είναι «καλοδεχούμενοι». Χαρά μας είναι να δίνουμε στους αγρότες και τους κτηνοτρόφους αποζημιώσεις και να συνεισφέρουμε στην καλή πορεία του νοικοκυριού τους και να τιμούμε τον κόπο τους και τον ιδρώτα τους.

Σε σχέση με τις αεροφωτογραφίες, γιατί δεν θέλω να μείνει κάτι αναπάντητο, ναι υπήρχε το θέμα με το αεροφωτογραφίες, αλλά ταυτόχρονα επιστρατεύτηκαν 230 γεωπόνοι εκτιμητές και κτηνίατροι και ήρθαν στη Λάρισα, στην ευρύτερη περιοχή στη Θεσσαλία, στη Στερεά που είχαν πληγεί από τον Ιανό. Εάν έγιναν λάθη, βγήκα και τα στηλίτευσα πρώτος δημοσίως και ο προϊστάμενος της Λάρισας, ο οποίος είχε την ευθύνη για την οριοθέτηση των περιοχών με τις επιτόπιες εκτιμήσεις, είπα δημοσίως ότι είχε τεράστιες ευθύνες, αλλά είναι μία παράμετρος, η οποία όπως είπα προηγουμένως, εκδηλώθηκε, συνέβη, μπορεί και να ξανασυμβεί, ωραία, σε όλες όμως τις περιπτώσεις έχουμε αποδώσει δικαιοσύνη και όποια ένσταση εκκρεμεί, εδώ είμαστε για να την αντιμετωπίσουμε.

Πάω τώρα στα οικονομικά του ΕΛΓΑ. Κύριε Πρόεδρε, σήμερα ο ΕΛΓΑ έχει στο ταμείο του 74.788.667 €. Τα 65 περίπου εκατομμύρια βρίσκονται κατατεθειμένα στην Τράπεζα της Ελλάδος. Από αυτά τα χρήματα θα πληρωθούν τα υπόλοιπα πορίσματα των ζημιών του 2020, θα συνεχίσουν να πληρώνουν οι υποχρεώσεις του ΕΛΓΑ σε μισθούς, συμβάσεις, λειτουργικά έξοδα και θα πληρωθούν και τα υπόλοιπα, όπως είπα στην αρχή της τοποθέτησης μου, των κρατικών οικονομικών ενισχύσεων.

Σε ό,τι αφορά την κατάσταση εκτάκτου ανάγκης, ορθώς έχει απαντηθεί, δεν έχουμε καμία αρμοδιότητα εμείς για να κηρύξουμε μία περιοχή. Άλλοι θεσμοί του Κράτους, άλλοι υπουργοί είναι αρμόδιοι για να λάβουν αυτές τις αποφάσεις και οι περιφερειάρχες.

Συνεπώς, εγώ κλείνω την τοποθέτησή μου, απαντώντας και στην άλλη ερώτηση του κ. Καρασμάνη για το αν έχουμε μία εκτίμηση της ζημιάς. Όχι, δεν υπάρχει εκτίμηση αυτή τη στιγμή, διότι ο κύριος υπουργός, ο κ. Καρασμάνης, γνωρίζει και από την προηγούμενη θητεία του και από την καταγωγή του ότι η ωρίμανση του φαινομένου του παγετού απαιτεί κάποιες ημέρες. Έχουμε μία πρώτη εκτίμηση, σας ενημερώνω για αυτό, όπως ακριβώς έχω και εγώ ενημέρωση από τις υπηρεσίες -δεν έχω κάτι παραπάνω- ότι αμέσως μετά το Πάσχα, περί τις 10 Μαΐου, θα υπάρχει εκτίμηση της έκτασης και του κόστους της ζημιάς, δηλαδή, το ύψος του συνολικού ποσού των αποζημιώσεων. Η Κυβέρνηση το παρακολουθεί, εμείς ως ΕΛΓΑ ενημερώνουμε τον αρμόδιο Υπουργό και το οικονομικό επιτελείο και αυτά έχω να σας πω και είμαι στη διάθεσή σας, αφού συνεννοηθείτε με τον Υπουργό Αγροτικής Ανάπτυξης κ. Λιβανό, να μας καλέσετε στην Επιτροπή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Λυκουρέντζο.

Ο Υφυπουργός Οικονομικών, κ. Απόστολος Βεσυρόπουλος έχει ζητήσει το λόγο. Έχετε το λόγο, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε. Δύο-τρία σημεία μόνο να επισημάνω, γιατί ο χρόνος είναι περιορισμένος, πρέπει να κατέβω κάτω να απαντήσω στην Ολομέλεια σε επίκαιρη ερώτηση. Περισσότερα θα πω στη συζήτηση επί των άρθρων στην τοποθέτησή μου.

Με αφορμή την τοποθέτηση του κ. Λυκουρέντζου, του Προέδρου του ΕΛΓΑ, για αγρότες και αγροτικές εκμεταλλεύσεις, το νέο θεσμικό πλαίσιο συνιστά το αποτέλεσμα της προσπάθειας αναμόρφωσης του πλαισίου κρατικής αρωγής μετά από θεομηνίες, έχοντας αφουγκραστεί τις πραγματικές ανάγκες της οικονομίας.

Στα άρθρα 11 και 12 του νομοσχεδίου προβλέπονται ειδικές διατάξεις για την επιχορήγηση σε αγροτικές εκμεταλλεύσεις, αλλά και την επιχορήγηση πέραν των κατ’ επάγγελμα αγροτών και των κατόχων αγροτικών εκμεταλλεύσεων.

Για τον κύριο Μουράτογλου, μέλος του Διοικητικού Συμβουλίου της ΚΕΔΕ. ΣΑΕ 055 είναι η διαδικασία χρηματοδότησης από το Υπουργείο Εσωτερικών. Παραμένει αυτή η διαδικασία, δεν επηρεάζεται. Το πεδίο εφαρμογής του νόμου είναι μόνο για επιχορήγηση επιχειρήσεων. Η χρηματοδότηση δήμων παραμένει ως ισχύει.

Ως προς την αρμοδιότητα περιφέρειας και όχι δήμου και ως προς τη σύσταση των επιτροπών από αντιπεριφερειάρχη, αυτή προκύπτει από το άρθρο 160 του ν. 3852/2010, δηλαδή του «Καλλικράτη», όπου ορίζεται η αρμοδιότητα αντιπεριφερειάρχη για θεομηνίες.

Ως προς τη στελέχωση των επιτροπών, αυτή γίνεται από εγγεγραμμένους στο μητρώο του άρθρου 17 του νομοσχεδίου. Εκεί μπορούν να εντάσσονται και στελέχη δήμων, άρθρο 17 παράγραφος 4 περίπτωση α΄ του νομοσχεδίου.

Ως προς τον κύριο Πρόεδρο της ΓΣΕΒΕΕ, για φορολογικές αναστολές, δεν επηρεάζει το νομοσχέδιο τα ισχύοντα στην ειδική νομοθεσία για τις αναστολές φορολογικών υποχρεώσεων, μετά από θεομηνία. Με απόφαση που ως αρμόδιος Υφυπουργός εκδίδω, αμέσως μετά την θεομηνία, παρατείνονται οι προθεσμίες καταβολής βεβαιωμένων οφειλών φυσικών και νομικών προσώπων και νομικών οντοτήτων, αναστέλλεται η πληρωμή και παρατείνονται οι προθεσμίες καταβολής δόσεων, όπως για παράδειγμα, έγινε και για το σεισμό στην Ελασσόνα. Βάσει των άρθρων 8 του ν.1284/1982 και του άρθρο 5 του ν.2275/1994 και με την απόφαση μου, αριθμός απόφασης Α 1085/2021 και ΦΕΚ Β΄ 1536/2021, δίνεται παράταση και αναστολή καταβολής βεβαιωμένων οφειλών σε κοινότητες, δήμων της Περιφέρειας Θεσσαλίας για την αντιμετώπιση των εκτάκτων αναγκών που προέκυψαν λόγω του σεισμού στις 31/3/2021 και για έξι μήνες, δηλαδή ως 3/9/2021.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ.

Κύριοι συνάδελφοι ολοκληρώθηκε σε αυτό το σημείο η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Γεώργιος Αρβανιτίδης, Νικόλαος Καραθανασόπουλος, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 10.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**